Назир Сафаров (1905—1985)\nЎзбек адабиётида публитсист, очеркнавис ва драматург сифатида танилган Назир Сафаров 1905 йили Жиззах шаҳрида темирчи оиласида туғилди. У совет мактабларида ўқиди, биринчи зиёлилар қатори узоқ қишлоқларга бориб дарс берди. Комсомол сафига кирди. Жиззахда ташкил қилинган «Санои нафиса» тўгараги бўлғуси драматургда театр санъатига катта муҳаббат уйғотди.\nНазир Сафаров ўзбек драматургиясининг шаклланишида муҳим рол ўйнаган «Тарих тилга кирди» (1931), «Уйғониш» (1939), «Шарқ тонги» (1954) каби саҳна асарларини яратди. «Уйғониш»да 1916 йил қўзғолони, «Шарқ тонги»да Октябр инқилоби, «Тарих тилга кирди» (Зиё Саид билан биргаликда ёзган)да миллий низолар, «Кимга тўй, кимга аза»сида ишчилар синфининг янгилик учун жангу жадали асосий мавзудир. Драматургия соҳасндаги катта хизматлари учун Н. Сафаровга (1955) Ўзбекистоида хизмат кўрсатган санъат арбоби унвони берилди.\nУлуғ Ватан уруши даврида Назир Сафаров фронтнинг олдинги жабҳаларида бўлиб, жангчиларнинг қаҳрамонлигини, душманнинг ёвузлигини ҳикоя қилувчи «Ўқ ўтмас ботир», «Водиллик қаҳрамон», «Комиссар Қорабоев», «Севги», «Сўнгги нафасгача», «Узбек фарзандлари», «Қаҳрамоннинг туғилиши» каби қатор очерклар ёзди. Унинг ҳаётдаги янгиликлар, яхши ташаббуслар тарғиботчиси сифатида пахтачилик, механизатсия соҳасида хотин-қизларнинг ролини акс эттирувчи асарлари ҳам диққатга сазовор. Хотин-қизлар орасидан етишиб чиққан биринчи зангори кема капитани Турсуной Охунова, унинг ташаббуси, эл олдидаги обрў-еътиборидан баҳс этувчи «Узоқни кўзлаган аёл» қиссаси шулар жумласидандир.\nЁзувчининг 1954—1957 йилларда яратган замонавий мавзудаги катта асарлари «Ҳаёт мактаби» ва «Елмурод» (ҳамкорликда) пъесаларидир.\nНазир Сафаров бир қанча ҳикоялар ҳам ёзган. «Олтиной», «Олма олмадан узоққа тушмайди», «Аҳмадали ўз бахтини қандай топди» ҳикоялари ғоявий-бадиий жиҳатдан пухталиги билан диққатга сазовордир. Унинг 60-йилларда яратган «Бир томчи қон» (1967), «Кўрган кечирганларим» (1968) номли қиссалари, «Наврўз» (1973) романи адабиётимиз ютуқларяни кўрсатувчи асарлар қаторидан жой олди. «Кўрган кечирганларим» асари учун муаллифга (1968) Ҳамза номидаги Республика Давлат мукофоти берилди.\nАдиб немис-фашист босқинчилари устидан қозонилган ғалабанинг 30 йиллигига бағишлаб, ўзбек жангчиларининг қаҳрамонликларидан ҳикоя қилувчи «Лукаш ботир» (Я. Ҳудойқулов билан ҳамкорликда) драмасини яратди.\nУ 1975 йилда 70 ёшга тўлиши муносабати билан Ўзбекистон халқ ёзувчиси унвони ва 80 ёши баҳонасида Халқлар дўстлиги ордени олишга муяссар бўлди. Кўп оътмай, 1985 йилда вафот этди.


Ёш муайтайчиларимиз халқаро турнир ярим финалига йўл олди\n25 июнь, 2018, 05:09\nТеглар:Муай Тай | Ўзбекистон\nХабарингиз бор, шу кунларда Қирғзистоннинг Иссиқкўл шаҳрида муай тай бўйича халқаро турнир ўтказилмоқда. Мазкур мусобақада юртимиз шарафини ҳимоя қилаётган спортчиларимиз муваффақиятли юришини давом эттирмоқда.\nКеча ўтказилган чорак финал жангларидан сўнг беш нафар спортчимиз ярим финал йўлланмасини қўлга киритишди. Улар бу босқичда Қирғизистон, Қозоғистон ва Россиядан келган рақибларини мағлуб этишди.\nЁшлар ўртасидаги К-1 йўналишида Абдурашид Бахтиёров (27 кг), Иброҳим Раимжонов (30 кг), Неъматулло Абдураззоқов (33 кг), Баҳромжон Тоғаев (36 кг) ва Темур Алламуродов (45 кг) финал йўлланмаси учун кураш олиб боришади.\nМусобақа 27 июнга қадар давом этади.\nМансурбек Толипов WMC чемпионлик камари учун курашади\nФото Муай тай устаси Мансур Толипов 3-раундда рақибини нокаут қилди (фото)


Муҳаммад Шайбоний. Ислоҳатлари – UFQ\n19.04.2018 | 70\nШайбонийхон қўшинларининг қабила-уруғ бўйича таркиби\nШайбонийхон қўшинлари ўзбек қабилалирнинг қуйидаги уруғлари вакилларидан таркиб топган эди: дўрмонлар, қушчи, наиманлар, журқунлар, етти-минглар, ички, оcлар, манғитлар, шунингдек уйғур, чиғатой, бошқирт ва бошқалар.\nШайбонийхон Усмонлилар империяси ва Хитой билан алоқаларни ўрнатади. 1503 йилда унинг элчилари Минск императорининг саройига келадилар. Шайбонийхон билан Усмоний Султон Боязит II ўзаро иттифоқда Эрон шоҳи Исмоил I га қарши курашади.\nШайбонийхон ўз давлатининг минтақаларини қариндошлари ва яқин кишилари ўртасида тақсимлайди. Туркистон ҳудудини Кўчкунчи султонга топширади, унинг укаси Суюнч-Хўжа-Султон Тошкентга тайинланади. Андижон вилояти Жонибек-султонга берилади. Шоҳруҳия ва унинг атрофидаги ҳудудларда Амир Ёқуб Вафодор ҳукмронлик қила бошлайди. Пойтахт Самарқанд Аҳмад-султонга топширилади. Ҳисор вилояти Ҳамза султон ва унинг укаси Маҳдий султонга ажратилинади; Саййид Бобохон ўғли Саййид Муҳаммад султон Термизга тайинланади; Қундуз эса Амир Қанбар Саййид Ошиқга берилади.\nМуҳаммад Шайбоний даврида ирригацион тармоқларини кенгайтириш ва яхшилаш бўйича бир қатор ишлари амалга оширилиб, ҳосилдор экинзор майдонларни кенгайтиришга мувоффақ бўлинади.\nШайбонийхоннинг пул ислоҳатлари\n1510 йил, Бухорода Шайбонийхон томонидан чиқарилган танга.\nЎзининг дастлабки пулларини Шайбонийхон 1501-1502-йилларда Самарқанд ва Бухорода зарб этган. Унинг номидан кумуш танга чиқарилади.1504 йилдан Шайбонийхоннинг тангалари бошқа шаҳарларда ҳам чиқарилади.\n1507 йилда Ҳирот эгаллангач, у ерда Шайбонийхон мамлакатдаги пул ислоҳотини эълон қилади. Шу вақтга қадар Ҳиротдаги пул муомаласи чуқур инфляцияни бошидан кечираётган эди. Ислоҳот орқали Шайбонийхон тарафига жамиятнинг савдо ва ҳунармандчилик қатламлари жалб қилиниши керак эди. Асосий кумушдаги муомалага киритилган янги танга, Муҳаммад Шайбонийхоннинг исми ва унвони остида чиқарилади. Ислоҳатларнинг тўлиқ якунланиши – муддати1508 йилга тўғри келиб, унга кўра оғирлиги, ёзуви, безаги бўйича ягона бўлган танга Шайбонийхон давлатининг кўплаб шаҳар ва вилоятларида, жумладан, Самарқанд ва Бухорода, Марвда, Нисо ва Ссерахсда, Ҳиротда, Машхадда, Нишопурда, Нимрузда, Қоинда, Себзеварда чиқарилади.\nМаданият соҳасидаги сиёсати\nШайбонийхон оиласининг аъзолари, шу жумладан отаси ва бобоси, адабиётга ихлосманд бўлишган. Унинг бобоси Абулхайрхон машҳур шоир, тасаввуф, сўфийлик тарафдори Жалолиддин Румий (1207-1273) асарларини таржима қилиш учун махсус буюритмалар берган.\nНуфузли шарқшуносларнинг фикрича, Шайбонийхон- қўмондон ва давлат арбоби бўлиши билан бирга, маданий жиҳатдан ўз даврининг билимдон кишилари қаторида бўлган.\nШайбонийхон ёшлигида тарихга жуда қизиққан. 1475 йилда Усмонли империясининг узоқ ўтмишида ёзилган “Искандарнома” номли китоб Шайбонийхонга махсус тақдим этилади. Китоб Александр Македонскийнинг ҳаёти ҳақида ривоят қилади.\nЎрта аср муаллифи Нисари Шайбонийхонни Қуръон билимдони сифатида тан олган.\nШайбонийхон шоир ўлароқ, ўз саройида машҳур шоир ва олимларни тўплаган. Улар орасидан кўпчиликка маълум, Шайбонийхон ҳаёти ва ижодига бағишланган шеърлар муаллифлари бўлган Камолиддин Биноий, Муҳаммад Солих каби шоирларни ва бошқаларни эътироф этиш мумкин. Эрон ва Хуросонда суннийларга нисбатан Шоҳ Исмоил томонидан қўланилган репрессиялардан ителектуал суннийлар қочоқ сифатида Мавароунаҳрда паноҳ топадилар ва улар орасида “Бухоролик меҳмон китоби” асари муаллифи, форс тарихчи, шоири ва файласуфи Фазуллоҳ ибн Рузбехон, ёзувчи Зайниддин Васифийлар ҳам бўлган.\nДавлатининг пойтахти ҳисобланган Самарқандда, Шайбонийхон йирик мадараса қурилишига буюруқ бериб, кейинчалик ўзи ҳам у ерда бўладиган илмий ва диний баҳсларда иштирок этиб келган. 1509 йилнинг январида Шайбонийхон Баҳоуддин Нақшбанд мақбарасидаги диний марказда бахс ўтказади.\nШайбонхоннинг мадрасаси қошида кутубхона фаолият кўрсатиб келган. Кутубхоначининг функцияларига китобларни тарқатиш бўйича, реставрацияси бўйича, кутубхонага янги китобларни ўзлаштириш (ҳарид қилиш) мажбурияти киритилган ҳамда уларни текшириб, вақф ҳужжатларининг бирига, вақф таъсисчиси номини ёзиб қўйган. Шайбонийхон мадрасаси Совет ҳокимияти даврида бутунлай йўқ қилинади.\n1502 йилда Шайбоний Хон Зерафшон дарёси бўйлаб пишиқ ғиштдан кўприк қурилишига буйруқ беради.\nҚарши шаҳрида Шайбонийхон буйруғи билан катта қалъа қурилади.\n1509-йилда Ясси (Туркистон) шаҳрида Шайбонийхон катта масжид қурилишига буюруқ бериради ва шаҳар мадрасасида таълим жараёнини янада такомиллаштириш учун давлат маблағларини ажратади. Бундан ташқари, яқин атрофдаги бошқа шаҳарлардаги мадраса ўқитувчилари учун таълим жараёни ва иш ҳақи учун маблағ ажратишга буюруқлар беради.\n1509 йил баҳорида Шайбонийхон Машҳад ва Тус шаҳарларини зиёрат қилиб, муқаддас жойларни ободонлаштиришни буюради. Ушбу воқеадан сўнг Тусга янги иккинчи ном берилади- “Ёдгорий хоний” (Хон ёдгорлиги).\nШайбонийхоннинг Марказий Осиё туркий адабий тилида ёзилган шеърий девони ҳозирги пайтда Истанбулдаги қўлёзмалар жамғармасида сақланмоқда. 1508 йилда Марказий Осиё туркий адабий тилида ёзилган “Баҳр-ул худо” асарининг фалсафий ва диний асарлари Лондонда жойлашган. Шайбонийхон шеърларини “Шибоний” тахаллуси билан ёзган. Баъзи тарихчиларга кўра, Шайбонийхон “Таворихий ғусида-йи нусрат-нама” тарихий асарининг муаллифи эди.\nВ.В. Бартолднинг фикрига кўра, Шайбонийнинг шеърларини холис забардорлар ҳурмат қилмаган. Сирли кайфият Шайбонийхонининг характерида муҳим ўрин эгаллаган, ҳатто ўзининг аллергик талқинини қўллаган ҳолда, ўз ҳарбий истилоларини инсоннинг эҳтирослари билан курашини тасвирлаш учун ишлатган.


Тошкент аэропортида телефонидаги ёзув учун ушланган Воҳиджон уйига қайтди\nЖорий йил июлида Тошкент аэропортида Ўзбекистон махсус хизматлари томонидан ушланган ва тақиқланган диний материал олиб киришга уринди, деган айблов билан 3 ярим ой ҳибсда сақланган Қозоғистон фуқароси, 27 яшар Воҳиджон Ниёзов уйига қайтди. Озодликка бугун маълум бўлишича, ноябр ўрталарида озод қилинган Воҳиджоннинг паспортига "5 йилгача Ўзбекистонга кириши мумкин эмас", деган муҳр босиб беришган. Лекин бу муҳрсиз ҳам қозоғистонлик йигит Ўзбекистонга бундан буён бормоқчи эмас.\nВоҳиджоннинг Озодликка айтишича, Ўзбекистон Миллий хавфсизлик хизмати вакиллари уни телефонидан тақиқланган диний материаллар чиққани учун қўлга олган ва амнистия акти қўлланиб, 11 ноябрь куни суд залидан озод қилинган.\nЖанубий Қозоғистоннинг Сайрам туманида истиқомат қиладиган Воҳиджон Ниёзов шу йилнинг 28 июлида Жанубий Кореядан учиб келган чоғида Тошкент халқаро аэропортида ушланган эди. Ўша кезда Озодликка мурожаат қилган яқинлари унинг Ўзбекистон махсус хизматлари томонидан ушлангани, аммо унинг тақдирига оид ҳеч бир маълумот берилмаганини даъво қилган.\nЭндиликда буни тасдиқлаган Воҳиджоннинг айтишича, қўл телефонида қайд этилган ижтимоий тармоқлардан бирида улашилган диний мазмундаги видеоматериалга овоз берган ўзбек таржимони "тақиқланган одам", деб топилган ва унга Ўзбекистон Жиноят Кодексининг 246-моддаси асосида айблов қўйилган:\n- Аслида телефонимда марҳум Муҳаммад Содиқ Муҳамммад Юсуф, тошкентлик Қобил қори, Қосим қори, Муҳаммад Исҳоқ қориларнинг маърузалари бор эди. Буларни текширишди ва орасидаги "бир маърузанинг таржимони тақиқланган одам", дейишди. Лекин, у таржимон ким, нима учун тақиқланганини айтишмади. Мен ҳам билмайман, унинг кимлигини. Группадагилар ташлаган видео бўлган-да. Ҳалигача аниқ тушунмадим, конкрет нима учун мени қўлга олишганини, тўғриси, - дейди Воҳиджон Озодлик билан суҳбатда.\nВоҳиджоннинг айтишича, унинг бу маърузалар тақиқланганидан хабари бўлмаган. Ўз вақтида Озодлик Ниёзов тақдири юзасидан Қозоғистоннинг Тошкентдаги элчихонасига мурожаат қилган, консуллик хизматидан Ниёзов ҳимояси учун зарурий ёрдамга тайёр экани ҳақида жавоб олган эди. Эндиликда Воҳиджон ўзига оиласи, консул ва адвокатга мурожаат қилиш имкони берилмаганини айтмоқда.\nШу тариқа, қарийб 3 ярим ой Миллий хавфсизлик хизмати (МХХ)нинг Тошкент шаҳри, Юнусобод туманидаги ҳибсхонасида сақланган Ниёзов аслида махсус хизматларнинг бундай текширувларига эътирози йўқлигини айтмоқда:\n- Ҳукумат текширса, энди бу ҳам Ўзбекистоннинг тинчлиги учун. Майли. Фақат буни одамгарчилик доирасида қилишса, яхши эди. Масалан, мени соқолим учун шубҳа қилишиб, тўхтатишди. Лекин, майли. Менинг Ўзбекистонга даъвоим йўқ, ўзларининг тинчлиги учун қилишаверишсин. Менга 5 йиллик депорт уриб беришди, мен энди бу давлатга барибир бормайман, - дейди Воҳиджон Ниёзов.\nМХХ ҳибсхонасида унга нисбатан руҳий босим ёки қийноқ қўлланилганига оид саволларга жавоб беришни истамаган Воҳиджон: "Ҳаммаси ортда қолди, мен соғ-саломатман", дейиш билан чекланди.\nВоҳиджон Ниёзовга қўлланган Ўзбекистон ЖКнинг 246-моддасида "тақиқланган диний-экстремистик материалларни мамлакатга олиб кириш" жинояти назарда тутилган ва бунинг учун 5 йилдан 20 йилга қадар қамоқ жазоси белгиланган.\nВоҳиджоннинг отаси - Неъматжон Ниёзов ўғлининг тақдирига эътибор қаратган ташкилотлар, жумладан, Озодлик радиосига миннатдорчилигини билдирди. Айни пайтда, ўғлини айбсиз, деб билиши, аммо унинг оқланиши учун ҳаракат қилиш ниятида эмаслигини айтди.\nБунга қадар 2012 йилда Қозоғистон фуқароси Ермек Кўшмагамбетов чегарада қўлга олинган ва планшетидан чиққан диний материаллар экстремистик, деб топилгани учун 5 йилга озодликдан маҳрум этилган.\nКейинги пайтларда Қирғизистон ва Россиянинг бир неча фуқароси Ўзбекистон чегарасида тақиқланган диний-экстремистик мазмундаги электрон маълумотлар билан ушлангани Озодликка маълум.\nЖумладан, Россия фуқаролигини олган қирғизистонлик 34 ёшли Бахтиёр Худойбердиев ҳам 2016 йилнинг 8 январида Жанубий Кореядан Тошкентга учиб борган ва хавфсизлик хизмати ходимлари томонидан аэропортда ушланиб, номаълум манзилга олиб кетган эди. Ўшлик инсон ҳуқуқлари ҳимоячиси Иззатилло Раҳматуллаев Худойбердиев 6 йилга озодликдан маҳрум қилинганини хабар қилган.\nҚирғизистоннинг Ўш шаҳрида туғилиб ўсган, кейинчалик Россия фуқаролигини олган 29 яшар Зуҳриддин Абдураимжонов 2016 йилнинг 25 майида телефонидан диний мазмундаги материаллар топилгани учун чегарада ушланган ва октябрь ойи охирида Ўзбекистон суди ҳукми билан 3 йилга озодликдан маҳрум қилинди.\nЎзбекистон куч ишлатар тузилмалари эса диний мотивлар асосида қўлга олинган хориж фуқаролари юзасидан Озодлик мурожаатларини жавобсиз қолдириб келади.


Тарихи Муҳаммадий – 1 « Ўзбекистон Халқ Ҳаракати\nТарихи Муҳаммадий – 1\n22 December 2015 - 18:54\nБилмак керакким, ҳар бир мусулмон боласи, хоҳи эр киши, хоҳи хотун киши, хоҳи ёш, хоҳи қари, мана шу тубандаги тўрт нарсанинг тарихини билиши албатта лозимдур.\n1. Пайғамбаримиз Муҳаммад алайҳиссалом тарихлари.\n2. Қуръони карим тарихи.\n3. Дини Ислом тарихи.\n4. Каъбатуллоҳ тарихи.\nШунинг учун, мен фақир — Алихонтўра Шокирхонтўра ўғли Соғунийдурманким, бизлардин кейинги авлод наслларимизга ва ҳам бошқа турк тиллик ватандош, дин қариндошларимизга мендан ёдгор бўлсин деб юқоридаги тўрт нарса тарихини ҳар қандоқ киши тушунгудек қилиб, очиқ турк тилида ёздим. Бу китобга «Тарихи Муҳаммадий» деб от қўйдим. Буни ўқигувчилар фақирни дуоларида ёд қилиб қўйишларини умид қилурман.\nБУЮК УСТОЗ ҲАҚИДА СЎЗ\n«Тарихи Муҳаммадий» муаллифи Алихонтўра Соғунийни асримизнинг кўплаб уламои фозиллари ўзларининг буюк устозлари деб биладилар. Зеро, ул зоти бобаракотнинг серфайз ва таъсирчан суҳбатларидан бир лаҳза баҳраманд бўлган ҳар бир толиби содиқ йиллар давомида ўзга устозлардан олган сабоқлари ёки юзлаб мутолаа қилган китоблардан олган маълумотларидан ҳам зиёдроқ истифода этар эди, десам муболаға бўлмас. Камина эса бир лаҳза эмас, Тангрига беҳад шукрлар айтаманким, ул устози куллнинг дарсгўйлик давраларида ва файзли суҳбатларида кўп бўлганман ва кўпдан-кўп илмий иштибоҳларимни сўраб ўта қониқарли жавоблар олганман.\nҲамон эсимда, 1971 йили Марғилон шаҳрига борганларида бир илмий суҳбатда ҳозирларнинг кўпчилиги толиби илмлар эканини назарда тутиб, аҳли мажлисга Қуръони каримдан Вал-аср сурасини тафсир қилиб берган эдилар. Сура энг қисқа суралардан бўлиб, атиги уч оят — икки сатр бўлишига қарамай устоз роппа-роса икки соат таҳлил этиб, оятларнинг ҳар бир калима, ҳатто ҳарфи зимнидаги ҳикмати ва нуқталарини шунчалик ҳакимона шархлар эдиларки, диққат билан сомеъ бўлиб турган уламо ва толиблар бошларига қуш қўнгандек сукут сақлаган ҳолда вужудлари қулоқ бўлиб, ҳар бир сўзларини уқиб олишга ва мағзини чақишга ҳаракат қилар эдилар.\nДарҳақиқат, устоз илму ҳикматнинг бир-икки соҳасида эмас, балки илми қироат, тафсир, ҳадис, фиқҳ, наҳв, балоғат, мантиқ, тиб, тарих, сийрат, жуғрофия, назму наср ва бошқа фанлар бўйича ҳам етук мутахассис эдилар.\nЭнди ушбу сийрати набавийя фанига мансуб «Тарихи Муҳаммадий» асари хусусида ҳам бироз тўхталиб ўтишга тўғри келади.\nИслом тарихи ва жаноб пайғамбаримиз Муҳаммад алайҳис-салоту вас-саломнинг ҳаётлари ва фаолиятлари тўғрисида ҳозиргача араб, форс, турк ва бошқа шарқ ва ғарб тилларида жуда кўплаб асарлар ёзилган. Лекин Алихонтўра Соғунийнинг ушбу асари уларнинг хулосаси бўлиши билан бирга, маълумотларининг ишончли манбалардан олинганлиги, ҳар бир тарихий воқеа баёнидан кейин муаллифнинг унга нисбатан ўз фикр-мулоҳазаларини ибратли равишда изҳор этганлари ва асарга имкони борича бадиийлик киритиб ҳар қандай китобхонни ўзига ром этиши билан алоҳида аҳамият касб этади.\nМенинг фикримча, асарни бир марта ўқиб чиқишнинг ўзи кифоя қилмайди, балки шу муҳим манбага тез-тез мурожаат қилиб туриш керак. Табиийки, ҳар сафар янги-янги тушунчалар кашф этилиб, китобхонда ўзгача таассуротлар ҳосил бўлади. Бу фақат каминанинг фикри эмас. Асарни мутолаа қилиб чиққан кўпдан-кўп дўстларимиз ҳам ушбу гапни такрорлаб турадилар. Айниқса, имом-хатиблар, уламои киромлар ва толиби илмларнинг ҳар бирларида ушбу ноёб асардан бўлишини тавсия этардим. Зеро, ҳозирги кунимизда Ислом тарихи бўйича ўз она тилимизда батафсил ёзилган бундан ўзга асар йўқ. Бундан ташқари бу фанга доир ҳар қандай китоб унинг ўрнини боса олмайди. Хуллас, «Тарихий Муҳаммадий» китобини ҳар қанча таъриф ва тавсиф қилинса, камлик қилади. Яхшиси, асарнинг ўзини қунт билан мутолаа қилиб, унинг серқиррали маълумотларидан, файзу футуҳли мазмунларидан баҳраманд бўлган китобхонгина бундай таърифларда муболаға йўқ эканига тўла ишонч ҳосил қилади.\nҲадиси шарифда ворид бўлганки, баъзи бир қилинган хайрли ишларнинг савоби инсоннинг вафотидан кейин ҳам то рўзи қиёматгача унинг номаи аъмолига битиб турилар экан. Устозимизнинг ушбу асари худди шундай солиҳ амаллардандир. Бинобарин, уни ўқиб, фойдаланувчи барча китобхонлар номидан ул зоти шарифнинг ҳақларига дуои хайрлар қилиб қоламиз.\nАллоҳга беадад ҳамду санолар бўлсинки, қўлингизда «Тарихи Муҳаммадий»нинг тўлиқ китоби турибди.\nАсар муаллифи Алихонтўра Соғуний Шокирхўжа эшон ўғли, Муҳаммадхўжа ўғли, Мирниёз ўғли эрурлар.\nБуюк инсонлар ҳақида ёзиш ҳамиша шарафли, масъулиятли ва шу билан бир вақтда ўта мураккаб вазифадир. Бобомиз 1885 йил 21 мартда собиқ Туркистон ўлкасининг Тўқмоқ шаҳрида ўзбек оиласида туғилганлар. Нақшбандий сулукига мансуб уламолардан бўлмиш катта бобомиз Шокирхўжа эшон бошқалардан уқувчанлиги, тиришқоқлиги ва зеҳн-заковати билан ажралиб турадиган иккинчи ўғли Алихонтўрани катта ўғли Олимхонтўра билан бирга узоқ Арабистонга ўқишга юборадилар.\nТалабалик йилларидаёқ оламдаги ижтимоий воқеликни, сиёсатни туб моҳияти билан англай бошлайдилар. Илмга чанқоқ бу талабанинг ёшликдан амал қилиб юрган шиори «Ал-илму фис-сиғари кан-нақши алал-ҳажари», яъни «Ёшликда эгалланган билим — тошга ўйилган нақш» эди. Ўз ғайрат-интилишлари билан пировардида бобомиз ўз замонасининг забардаст олими, буюк алломаси бўлиб етишдилар. Лекин тақдири азал ҳамма замонларнинг улуғ сардорларига қилган «марҳаматини» бобомиздан ҳам дариғ тутмади. Советлар исканжасида яшаётган мусулмонларнинг озодлиги ҳақида фаол ташаббуслари сабаб таъқиб қилина бошлагач, 30-йилларда у киши оиласи билан Хитойга ўтиб кетадилар. Сабабки, энг ғайриинсоний мафкура асосида қурилган чиркин совет тузумининг туб моҳиятини ҳаммадан олдинроқ англаганлар. Тафаккур ва маърифат душманлари Хитойга ҳам аллақачон етиб боришганди. Натижада улар 1937 йил бобомизни умрбод қамоқ жазосига маҳкум қиладилар. Аллоҳнинг марҳамати билан, 1941 йил бу жазодан озод бўлиб, махфий «Озодлик жамияти»га раҳбарлик қиладилар. Шундай қилиб, бутун Шин-Жон ўлкасида жуда катта озодлик ҳаракати бошланади. 1944 йилги қуролли қўзғолон натижасида «Озод Шарқий Туркистон» республикаси барпо этилади. Чанкайши ва гоминданчиларнинг деярли юз минг кишилик армиясига қарши кетма-кет олиб борилган шиддатли жангларда улар тор-мор этилади. Миллий Армиянинг Бош қўмондони Алихонтўрага Маршал унвони берилади ва у киши Шарқий Туркистон жумҳуриятининг биринчи президенти этиб сайланади.\nШундай қилиб, бизнинг Ўзбекистонга деярли уч баробар келадиган улкан ҳудудда яна бир ислом давлати вужудга келади. Бу эса даҳрийлик асосида қурилган совет давлати раҳбариятини қаттиқ ташвишга солади. Оқибатда қонхўр Сталиннинг буйруғи билан, жиноятчилар бобомизни музокарага таклиф қилиш баҳонаси билан ўғирлаб кетишади. Ўттиз минг фидоий йигитлардан тузилган мунтазам армия ҳамда милёнлаб ватанпарвар мусулмонлар эса мунғайиб қолаверишган. Тошкентда бобомиз бир неча йил уй маҳбуси бўлиб ўтирганлар.\nШундай ноҳақликлар оқибатида фаол сиёсатдан воз кечишга мажбур этилган, қалби қайғу-ҳасрат, дарду аламга тўлган, аммо ўз эътиқоди, ўз мафкурасидан заррача чекинмаган жафокаш инсон илму фан тадқиқотларига шўнғиб кетадилар.\nБобомизнинг бундай оғир кунларни бошларидан кечиришлари жаноби Пайғамбаримиз Муҳаммад алайҳиссаломнинг бир ҳадиси шарифларида келган мазмунни беихтиёр эслатади: Ул зот айтган эканлар: «Балою офат, ғурбат ва мусибатларнинг энг қаттиғи бу дунёда пайғамбарларга, сўнг уларнинг хайрли ишларини давом эттирувчи уламоларга, сўнг шуларга ўхшаш солиҳ кишилар бошига келиши муқаррардир».\nБу ҳадиси шариф руҳини танларига сингдириб олган бобомиз қанчалик кўп зулму ситам тортсалар ҳам тақдир эгаси устидан ҳаргиз шикоят қилмас, балки шукр ва мамнунлик бажо келтирар эдилар.\nАлихонтўранинг Тошкентда ўтган сўнги ўттиз йиллик умри ижодий жиҳатдан жуда сермаҳсул бўлган. Жумладан, Херман Вамберининг «Бухоро ёки Мовароуннаҳр тарихи» китобини, Аҳмад Донишнинг «Наводирул Вақойе» асарини ҳамда Дарвиш Али Чангийнинг «Мусиқа» рисоласини форс тилидан таржима қилдилар. Айниқса, «Темур тузуклари» шоҳ асарини эски форсийдан таржима қилиб, «Гулистон» журналида нашр қилганларида (1967 йил) чинакам инқилоб бўлган эди. Ўшанда «қонхўр Темур»ни улуғлашга қандай ҳадди сиғди, деб бобомизга бутун «катта раҳбар»лар ҳужум қилган, журналнинг бош муҳаррири ва Марказқўмдаги қатор масъуллар ишдан олинганди. Ваҳоланки, бобомиз Амир Темурни ўзбек халқига тирилтириб бериб кетган эдилар. Яратганга шукрки, мана бизнинг кунларга келиб Тошкентнинг марказида Соҳибқирон Амир Темурга ҳайкал ўрнатилди.\nБобомизнинг энг улуғ зоти олийларгагина хос сифатларидан бири — мансабга интилиш ва шуҳратпарастликдан йироқ бўлганларидир. Бир неча йил бурун «Темур тузуклари»ни китоб шаклида чоп этдилар. Асарни бизнинг ҳозирги тилимизга мувофиқлаштириб, бобомизнинг ёнига яна бир кишининг исми-шарифини қўшиб, Алихонтўранинг таржимаси сифатсиз ва хатоси кўп эди, асар деярли қайтадан таржима бўлди, деб бир профессор олим танқид қилиб, сўзбоши ёзибди. Бобомизга бағишланган катта анжуманда шогирдларидан бири ўша танқидчи олимга қарата шундай деганди: «Устознинг шуҳрат отига мингашибсиз, лекин у кишини танқид қилишга сизга ким ҳуқуқ берди. Ахир буюклар нуқсонини қидириш учун ҳеч бўлмаганда улар даражасига яқинроқ бўлиш керак эмасми?» Ўшанда катта зал бу гапдан ларзага келганди.\n«Ҳар бир давлат раҳбари, подшоси агар «Темур тузуклари»дан мукаммал хабардор бўлса ва унга амал қилса, у энг одил, энг қудратли ва енгилмас давлат подшоси бўлиши муқаррар», деган эдилар бобом.\nБобомиз кучли табиб ҳам эдилар, ҳатто саратон касалининг муолажасини билганлар. Совет тиббиётида узоқ вақт тан олинмаган сексопатология фанининг билимдони ҳам Алихонтўра Соғуний эдилар. Бобомиз қаламига мансуб «Шифо-ул илал», яъни «Иллатлар шифоси» асари ҳам мавжуд. Унда икки юзга яқин касалликлар баёни, ташхиси ва даволаш усуллари берилган.\nЕтук сиёсий арбоб ва ҳақиқий ватанпарвар бўлган Алихонтўра Соғуний «Туркистон қайғуси» деган катта асарнинг муаллифидирлар. Бу асарда бизнинг халқимиз қандай қилиб босқинчиларга қул бўлиб қолгани ва қандай қилиб динни, Ватанни, миллатни асраш кераклиги чуқур сиёсий-ижтимоий мантиқ асосида мукаммал баён этилади.\n«Тарихи Муҳаммадий»нинг ёзилиши қанчалик куч-ғайрат, машаққатли меҳнат ва билим-заковат талаб этган бўлса, уни қабиҳ коммунистик тузум таъқибидан асраш ундан ҳам қийинроқ бўлган. Бобом деярли йигирма йил мобайнида жуда оғир аҳволда, диндорлар қувғинда бўлган йиллари ёзган бу бебаҳо асарни авайлаб замони саодатга, келажак авлодга етказиб бериш учун кўп йиллаб уни ер остида, ҳатто ун қопларида ҳам сақлаганлар.\nЙирик исломий-фалсафий олимларнинг якдиллик билан эътироф этишларича, «Тарихи Муҳаммадий» ХХ асрнинг энг инсонпарвар, бетакрор, буюк асарларидан бири ҳисобланади. Китобни оққа кўчириш, хаттотлик эса ёшлигиданоқ энг олий мақсади Отага хизмат қилиш бўлган, бобомнинг суюкли фарзандлари — менинг падари бузругворим бўлмиш Муҳаммадёрхонтўра зиммаларида эди. Биз ёш бола эдик, дадамлар ниҳоятда гўзал арабча ҳусни хатлари билан туну кун ёзардилар.\n«Туркистон қайғуси»да бобомнинг шундай сўзлари бор: «мағлубиятга учраб, душманларидан енгилган миллатлар доимо қайғу-ҳасратда қолиб, хору зорлик бирла яшамоққа мажбурдирлар. Ҳар кимсага маълумдурки, ҳаёт оламида инсоннинг энг севган, қадрлик, қимматлик тўрт нарсаси бордур. Бу тўрт нарсага эга бўлмаган кишилар инсонлик шарафидан маҳрум бўлурлар.\nАларнинг энг биринчиси шулдурки, ҳар одам ўз эрк ва ихтиёрига эга бўлмоғи керакдур. Ўзида эрки, қўлида ихтиёри йўқ одамларнинг ҳайвондан нима фарқлари бор.\nИккинчиси шулки, шаръий ёки қонуний касблар орқали топган молу дунёси, қилган меҳнатининг меваси шул топгувчининг ўз ҳаққи бўлиб, анинг хос мулкидур.\nУчинчиси, ҳар бир миллатнинг ҳақиқий онаси, у миллатнинг туғилиб ўсган, ота-бобосидан мерос қолган Ватанидир. Она Ватанни бошқалар тасарруфига қолдирмоқ — Ватан авлодларининг кечирилмас оғир жиноятларидур, балки инсон ҳуқуқларига қилган хиёнатидур.\nТўртинчиси, ҳар бир мамлакат халқининг асрлар бўйи асралиб келаётган муқаддас динларидур.\nЭнди юқорида ёзилмиш бу тўрт нарсага эга бўлмоқ учун ҳар миллатнинг бутун ҳуқуқлари шу миллатнинг ўз қўлида бўлиши шартдур».\nБобомиз туб маънодаги олим бўлиб, тиббиёт, фалсафа, геология, тарих, математика фанларининг етук олимлари — профессор, академикларига устозлик қилганлар. Шундай экан, нима учун матбуотда у кишининг номи эшитилмас эди, деган савол туғилиши табиий.\nАввало, совет ҳукумати Алихонтўранинг номини матбуотда тилга олишдан қўрққан. Иккинчидан, яхшиси бир мисол келтирай: «Содиқов деган ТошМИнинг бир профессори бобомизга қадимги бир қўлёзма кўтариб келади. Уни ўқишга ҳали ҳеч кимнинг тиши ўтмаган экан. Бобомиз салкам уч юз йил илгари форсийда ёзилган бу қўлёзма тиббий асар эканини айтиб, уни дарҳол арабчага ва туркийга ўгирадилар ва у кишига қайтиб берадилар. Профессор дарҳол тақриз ёзиб, асарнинг у ер-бу ерини «тузатган» киши бўлиб, ўзининг номидан босиб чиқаради. Воқеадан хабардор бир шогирдлари бобомизнинг олдиларига келиб: «Анави профессор қўлёзмани каттагина брошюра қилиб, фақат ўз номидан чиқарибди, Сизнинг номингизни ҳатто тилга ҳам олмабди», деганида бобомиз хурсанд бўлиб: «Ҳа, баракалла, китоб қилибдими, а? Неча минг дона китоб қилиб босибди? Халқ ўқийдиган бўлибди-да, барака топсин!» деган эдилар.\nБобомиз биз фарзандлари учун бир вақтда устоз ҳам бўлганлар, менинг ўзим учун эса туб маънодаги ҳақиқий инсон тимсоли эдилар. «Болалигимдан бир одатим бор, агарда иккита чопоним бўлса, унинг янгисини бировга бергим келаверади», дердилар. Шу гаплари ҳеч ёдимдан чиқмайди.\nБир вақтлар «саховатли» совет ҳукумати берган катта ҳовлининг бир қисмини олиб қолиб, қолганини умрбод тайинланган 500 сўм нафақаси билан қўшиб, болалар боғчасига бериб юборган эдилар.\nЭнди у кишининг сифатларини санайверсак, алоҳида китоб бўлади. Алихонтўра валийлик даражасига етишган улуғ зот эдиларки, уни ҳам қатор ибратли воқеаларда кузатишган.\nҒариброқ бир киши тўй қилмоқчи эдим, деб қарзга икки минг сўм пул сўраб келди. Мен ўшанда бобомнинг ёнларида қайсидир бир дорини тайёрлашда ёрдам бераётган эдим. «Маъқул, дедилар, бироз шошманг, манави дори тайёр бўлсин, болаларингиз билан ичиб юрасиз, юрак ва ошқозонга қувват бўлади». Шу пайтда тужжор ихлосманд шогирдларидан бири бобомиз зиёратларига келиб қолди. Хол-аҳвол сўрашиб, бир пиёла чой ичгач, узр сўраб кетишга отланди ва: «сизга атагандим, тақсир», деб қоғозга ўралган пул берди-ю, хайрлашиб ортига қайтди. У кетгач, бобом менга шу пулни санатдилар. Пул роппа-роса 2000 сўм экан. «Мана пулингиз, Худо сизнинг насибангизни ҳам етказди, бу пул қарз эмас, сизга ҳадя», дедилар. Ўтирганлар бу каромат ишдан ҳангу манг бўлиб қолишди. Бояги одам эса йиғлай-йиғлай, дуо қила-қила хайрлашди.\nБобом: «Миллатимиз равнақи учун ақл-заковат, албатта, керак, шу билан бирга у, шижоату матонат, жисмоний баркамолликсиз етарли бўлмас», дердилар. Улар спортни севардилар. Ёшликларида курашиб кураклари ерга тегмаган экан. Спортчи бўлишимга ҳам бобомиз сабабчилар. Менинг ГУЛАГ қамоқхоналарида, Сибир ўрмонларида ва Қозоғистон чўлларида кечирган деярли ўн йил давом этган машаққатли ҳаётим даврида аввало, Аллоҳнинг мадади ҳамда бобомнинг руҳлари ва берган таълимлари ҳамиша раҳнамо бўлган, Аллоҳ ул зотдан рози бўлсин!\nБобомиз тенги йўқ нотиқ ҳам эдилар. Сўзлаганларида нуроний юзларидан мудом нур таралиб турар, бирорта ҳам кераксиз сўз ишлатмасдилар. Сўзлашдан олдин бироз сукутга кетардилар, сўнг оҳиста сўз бошлаб, ўқдек чақнаб чиқиб, қалбларга малҳамдек ўрнашадиган сўзлари-ю, қамрови олам-жаҳон фикрлари билан барчани ўзларига мафтун этардилар.\nАлихонтўра Соғуний ана шундай, Озодлик, Ватан ва миллат фарзанди эдиларким, ўзлари башорат қилиб ўттиз йиллар бурун айтган гаплари ҳозирги кунда амалга ошаётир.\n«Ўзбек эли, айниқса, Тошкент аҳли қут-баракот киндигида яшайди, бу ерларга азиз-авлиёларнинг дуоси кетган, бунда ҳеч қачон очарчилик, қаҳатчилик бўлган эмас, бўлмайди ҳам, иншооллоҳ», дегандилар бобомиз.\nАзиз биродарлар, ушбу китоб Алихонтўра Соғуний ҳазратлари таваллуд топганларининг 120 йиллиги олдидан у зот авлодларидан сизнинг хонадон аҳлларингизга муносиб туҳфа бўлар деган умиддамиз.


Фарзандингизга Қуръон ўргатинг – oliymahad.uz\nФарзандингизга Қуръон ўргатинг\nАллоҳ тоало Қуръони каримда шундай марҳамат қилади:\n“Биз Қуръонни мўминлар учун шифо ва раҳмат қилиб туширдик”.\nОлимлар аниқлашича, доим Қуръон ўқийдиган одам руҳий безовталикдан юқори даражада ҳимояланади. Бундан ташқари, Қуръон ўқийдиган одам ҳузур-ҳаловат топади, хотиржамликка эришади. Қуръон ўқиш иммунитетни кучайтиради. Қуръон ўқийдиган одам руҳан ва жисмонан соғлом бўлади. Қуръон ўқийдиган инсон учун юрак хасталиги бегонадир. Мусҳафга қараб Қуръон ўқиш кўзни равшан қилади, хотирани мустаҳкамлайди, мия фаолиятини ривожлантиради, инсоннинг фикрлаш қобилиятини ўстиради, дунё қарашини кенгайтиради. Инсоннинг ўзига ишончини орттиради, тўғри қарор қабул қилиш қобилиятини ривожлантиради. Дунёга ҳирс қўйиш, тама, ҳасад, ғийбат каби иллатлар оқибатида келиб чиқадиган моддий касалликлардан асрайди. Қуръонни тажвид қоидаларига мувофиқ ўқиш нутқни ривожлантиради, кишини сўзга чечан қилади. Қуръон ўқиган киши васваса, ҳадиксираш, беҳуда хавотирланишдан йироқ бўлади. Қироат бош оғриғини самарали даволайди… дейилади “Қуръон – қалблар шифоси” китобида.\nҲа, азизлар, Аллоҳнинг марҳамати кенг. У зот бизга берган ваъдасига асло хилоф қилмайди. Фақат биз ихлос билан, чин қалбимиздан, Аллоҳнинг розилигини кўзлаб адо этсак, ваъда қилинган ажр-у мукофотларга албатта эришамиз. Аллоҳ таоло барчамизни Қуръонни доимий тарзда ўқиб, унга амал қилувчилардан қилсин.\nҚуръон карим инсониятни жаҳолат зулматидан нурга, куфрдан ҳидоятга, торликдан кенгликка, қувончга олиб чиққан муқаддас Каломдир. У ўзига амал қилган, маъноларини тушуниб ҳаётига тадбиқ қилган жамики инсониятга ҳар икки дунёда ҳам жаннат томон йўл кўрсатувчи маёқ бўлиб келмоқда.\nҚуръони карим илм биносининг аввалги дарвозасидир.\nАллоҳ таоло ўзининг каломида: “Сизларга равшан нур (Қуръон)ни нозил этдик”, деб марҳамат қилади. Дарҳақиқат, Қуръон нурдир. Ким унга эргашса, Қуръон унинг йўлини ёритиб боради. Шундай ёритадики, унинг зиёсидан кўзлар қамашади, инсонлар ҳавас билан назар солишади. Пайғамбаримиз Муҳаммад Мустафо саллаллоҳу алайҳи васаллам муборак ҳадиси шарифларида: “Қуръон – бу дунёда мўминга нур ва қиёмат кунида савобга муҳтож бўладиган пайтда захира бўлади, дея марҳамат қилганлар. Абу Зар розияллоҳу анҳудан ривоят қилинади: “Бир куни мен: “Ё Расулуллоҳ, менга насиҳат қилинг?”, дедим. У зот соллаллоҳу алайҳи васаллам: “Аллоҳга тақво қилгин, чунки у барча ишларингнинг бошидир”, дедилар. Мен: “Ё Расулуллоҳ, яна зиёда қилинг”, дедим. Шунда у зот: “Сен Қуръон тиловатини ўзинга лозим тутгин. Зеро у сен учун ерда нур ва осмонда захира бўлади”, дедилар.\nАллоҳнинг каломи Қуръон Карим муборак китобдир. Унинг фазли, қадр-қиммати ғоятда беқиёсдир. Қуръон қиёмат кунида ўз эгасини шафоат қилади. Уни ўқувчи ҳар бир инсонга Аллоҳ таола ҳар бир ҳарфи учун ажр мукофот беради. Саҳобалар Қуръони каримнинг барча оятларини қалбларига шундай муҳрлаб олишган эдики, уни ҳеч бир нарса билан ўчириб ташлашнинг иложи йўқ эди. Қандай қилиб бу даражага эришишган дейсизми? Ҳа, бу жуда ўринли савол. Улар Қуръони карим оятларининг ҳар бирини бутун вужудлари билан ўқишар ва ҳаётларини у билан мунаввар этишарди. Шу боисдан улар шундай улкан мартабаларга эришишган. Саҳобаи киромлар бу илоҳий китобни авлоддан авлодга узилмай етиб бориши учун жуда улкан ҳаракатлар қилишган. Айниқса, ёш авлоднинг Қуръони каримни ёд олишларига алоҳида эътибор қаратганлар. Уларнинг бу эътиборлари Расулуллоҳ соллаллоҳу алайҳи васаллам Қуръон ўргатишга бўлган буйруқларига тўлақонли жавоб тариқасида бўлар эди.\nРасулуллоҳ соллаллоҳу алайҳи васаллам: “Ким ўғлига Қуръонга қараб ўқишни ўргатса гуноҳлари кечирилади. Ким ёддан ўқишни таълим берса, Қиёмат куни Аллоҳ таоло уни кечадаги тўлин ой каби (нурли қилиб) қайта тирилтиради. Ўғлига: “Ўқи!”, дейилади. Ҳар оятни ўқиганида Аллоҳ таоло отасининг даражасини кўтаради. Қуръондан билганича ўқийди”, дедилар.\nЮқорида Қуръони каримни ёд олган қорига бериладиган ажр савоблар ҳақида мухтасар қилиб баён қилишга ҳаракат қилдик. Ҳадисдан маълум бўладики, Қиёмат кунида Аллоҳ таоло Қуръон ҳофизининг отасининг ҳам даражаси янада юксалиши айтилмоқда. Бу улкан мукофотдир. Ҳар бир ота-она фарзанди улар учун шундай ҳадя инъом этишини озру қилади. Лекин орзу қилишнинг ўзи билан иш битиб қолмайди. Фарзандингиз Каломуллоҳ ҳофизи бўлишини истасангиз ҳозирданоқ ўзингиз унга гўзал намуна бўлинг. Сизнинг бу муқаддас китобга бўлган муҳаббатингизни кўриб улғайган фарзандингиз ҳам албатта, унга меҳр қўяди. Ҳайсамий қуйидаги ҳадисни ривоят қилган: “Кимики дунёда фарзандига Қуръон ўргатса, қиёмат куни жаннатда у одамга тож кийдирилади. Жаннатдагилар бу (тож) билан фарзандига дунёда Қуръон ўргатганини билишади”.\nИмом Аҳмад ривоятида: “Ота-онасига дунёда бебаҳо бўлган икки кийим берилади. Улар: “Нима сабабдан бу кийимни кийдик”, дейишади. Уларга: “Фарзандларингиз Қуръони каримни ёдлагани учун”, дедилар.\nПайғамбаримиз соллаллоҳу алайҳи васаллам: “Қорилар умматимнинг шарафлиларидир”, деб марҳамат қилганлар. Барчамизга Аллоҳнинг каломини қалбга ва ҳаётимизга жо айлаган ҳолатда фарзандларимизга ҳам уни етказиш билан Фирдавс жаннатида фарзандларимиз томонидан виқор тожини кийишлик насиб этсин.\n553300cookie-checkФарзандингизга Қуръон ўргатингno\nОлдингиҚуръони каримни қалбга жо айлаб…КейингиҲадис илми мактаби фаолиятини ташкил этиш тўғрисидаги ҳукумат қарори қабул қилинди


БОТИЛ ҒОЯЛАРДАН ОГОҲ БЎЛАЙЛИК!\nМаълумки, ҳозирги кунда жамиятимиз ниҳоятда мураккаб, яъни глобаллашув давр, аҳборот қабул қилишнинг турли йўллари ривожланган пайтини бошидан кечирмоқда. Албатта, ушбу ривожланиш миллатнинг, юртнинг ривожига , ҳалқларнинг ўзаро фикр алмашишлари ҳамда кўллаб оламшумул кашфиётларнинг пайдо бўлишига замин яратиши табиийдир. Лекин, танганинг иккинчи томони ҳам бор деганларидек, бундай имкониятлардан мафкураси бузуқ бўлган айрим шаҳслар ҳам ўзларининг қабиҳ режаларини амалга оширишга имкон қадар унумли фойдаланишга интилаётганлари кишини ҳавотирга солади. Масалан, дин ниқобидаги турли экстрамисик оқимлар ёки бундай оқим раҳбари, ижтимоий тармоқларда ўз сайтларини ташкил этиб, ушбу сайтлар орқали аслида исломнинг соф эътиқод принципларига мутлақо зид бўлган нотўғри маьлумотларни оммага тарғиб қилаётганлари фикримизга далилдир.\nБундай ҳаддан ошган кимсалар ўзларини фаҳр билан “Мужоҳидлар” деб айтадилар ва динга нисбатан шижоати кучли, бироқ етарли тушунчага эга бўлмаган оми кимсаларни ўз тўрларига баландпарвоз даъватлари билан илинтиришга ҳаракат қиладилар.\nДинда ҳаддан ошишлик Қуърони Карим ва Ҳадиси шарифларда ҳам қоралангани уларни фаолиятлари нотўғри эканига далилдир.\nАҳли суннат вал жамоа уламоларидан ҳанафий олим Имом Абу Жаъфар Таҳовий раҳматиллоҳи алайҳининг таъкидлашларича мусулмон икки йўл орқали ҳақ йўлдан адашиб кетиши мумкин. Биринчидан: молу-дунё унинг кўзига гўзал қиёфада номоён бўлади. Бундай инсон ҳар қандай йўл билан ўғрилик, порахўрлик, рибохўрлик каби нопок ишлар билан бўлса ҳам бойликка интилади. Имом Таҳовий бунга қуйидаги ҳадиси шарифни далил келтирадилар. “Жаннатга қиё боқсанг гўёки жирканч нарсалар билан ўралган, дўзаҳ эса шаҳватли нарсалар билан ўраб қўйилган” (Имом Буҳорий ривояти)\nБу ҳадисдан мурод шуки бу дунёда инсоннинг кўзига ҳалоллик жирканч, эгрилик, бузғунчилик эса чиройли ҳолда туюлади.\nИккичидан эса, инсонлар динда ғулуга (ҳаддан ошиб) кетадилар. Бунга қуйидаги ҳадиси шарифни далил келтирадилар. “Динда ҳаддан ошишдан эҳтиёт бўлинг, дарҳақиқат сиздан олдин келганларни динда ҳаддан ошишлик ҳалок қилган”. (Имом Насоий ривояти)\nДиний эътиқодга ҳаддан ошган кимса кўзларини ўзининг мутаассиб йўллари ва қарашлари шамғалатиб қуяди. У дин ниқоби остида барчани “Хаворижлар” каби асоссиз, таҳлилсиз кофирликда айблайди. Унинг эътиқодига кўра эл бошлиғи, юрт ҳам унинг йўлига юрмагани учун кофир ҳисобланади. Боз устига бундай жоҳил соҳта диндорлар ўзларининг мафкураларига қарши чиққан ҳар қандай дин арбобларини ҳам мунофиқликда, ҳатто диндан чиққанликда айблайдилар.\nИмом Таҳовийнинг таъкидлашларича мусулмон мусулмонга қарши қилич кўтариши мутлақ мумкин эмас. Бунга қуйидаги ҳадиси шарифни далил келтирадилар. “Ла илаҳа иллаллоҳ ва мени Расулуллоҳ деб гувоҳлик берадиган мусулмон кишининг қони бошқа мусулмонга ҳаромдир, фақат уч нарса туфайли оилали зинокор, ноҳақ одам ўлдирган киши ва ўз динини тарк этиб, жамоадан ажрагувчи бундан мустасно” (Имом Буҳорий ривояти).\nЛекин мазкур ҳадисда жазога муқаррар бўлган мусулмонларни ҳам тўғридан тўғри қатл қилиш эмас балки қозининг ҳукмига асосан иш кўриш лозим бўлган.\nБиз гуноҳкорларга жазо ёки ҳад бериш масаласида эмас балки ўз йўлига эргашмаган ҳар қандай инсоннинг қонини тўкишга интилаётган ва буни “Жиҳод” деб атаётган жоҳиллар ҳақида сўз юритмоқдамиз. Чунки бундай жоҳил кимсаларнинг юртимизда ҳам учраб туриши ачинарли ҳолдир.\nИмом Таҳовий ўз асарларида ҳукмдор бошлиқларга қарши чиқиш ислом шариатига ҳилоф эканини қуйидагича таъкидлаганлар. “Имомларимиз ва ишларимизнинг волийлари (раҳбарлар) га гарчи зулм қилсалар ҳам уларга ҳуруж қилмаймиз. Уларни дуои бад қилмаймиз. Уларга итоат қилишдан қўлни тортиб олмаймиз. Уларга итоат қилишни Аллоҳга итоат қилиш деб биламиз. Фақатгина улар бизларни маьсиятга буюрмаслар уларнининг ҳақларига хайр ва авф сўраб дуо қиламиз”.\nУшбу фикрга қуйидаги ҳадисни далил келтирганлар. “Кимки менга итоат қилса ҳақиқатда Аллоҳга итоат қилибди. Кимки менга осий бўлса, ҳақиқатда Аллоҳга осий бўлибди, кимки амирга (яни раҳбарга) итоат қилса ҳақитқатда менга итоат қилибди ва кимки амирга осий бўлса, хақиқатда менга осий бўлибди”. (Имом Буҳорий ривояти)\nАслида тарихда ҳамҳозирги кунда фаолият олиб бораётган экстремистик оқимларга ўхшаш фирқаларга хорижийларни мисол келтириш мумкин. Айнан ушбу оқим вакиллари ҳар қандай гуноҳ қилган, уларнинг йўлларига юрмаган мусулмонларни куфрда айблаб,қатл қилишни вожиб ҳисоблаганлар.Демак, ҳозирги кундаги дин ниқобидаги реакцион оқимларни хорижийларнинг “меросхўрлари” деб ҳисоблаш мумкин. Демак, ҳозирги кунда ўз юртига, миллатига қарши қурол кўтараётган махфий равишда тинч аҳолининг осойишта ҳаётига раҳна солиб, жонига қасд қилаётган оқимларнинг ҳаракатларини “Жиҳод”деб аташга ва уларни “Мужоҳид” сифатида тан олишга ҳеч қандай асос йўқ. Аксинча, ботил оқимларнинг фаолиятига чек қўйиш учун курашиш аслида ҳақиқий “Жиҳод” тушунчасининг барча тамойилларига мос келади.\nУйчи туман “Қамбарбойвачча” жоме


"Атлетико"нинг Европа лигасига тушиб кетиши клуб ғазнасига қанчалик зарар етказди?\n6 декабрь, 2017, 18:25\nХабарингиз бор Мадриднинг "Атлетико" жорий мавсум Чемпионлар лигаси гуруҳ босқичида қолиб кетди. Гуруҳда "Рома" ва "Челси"дан сўнг 3-ўринни қўлга киритган "матрасчилар" Европа лигасига равона бўлишди. Бу эса клуб ғазнасига сезиларли зарар етказди.\nАниқроғи, "Атлетико" жорий мавсум ЕЧЛда бор йўғи 16,2 млн евро ишлаб топди ҳолос. Шундан 12.7 миллиони мусобақадаги иштироки учун, қолгани эса дуранг ва ғалабалар учун берилган. Айтиш керакки, Диего Симеоне жамоаси ўтган мавсум ушбу мусобақада жами 60 млн евро ишлаб топган эди.\nAS нашрининг хабар беришича "Атлетико" Европа лигасида муваффақиятли иштирок этган тақдирда ҳам камида 30 млн евро йўқотади.


Атамбаев: Ҳиндистон глобал сиёсатнинг асосий марказларидан биридир\n09:58 / 13.07.2015\nҚирғизистон президенти Алмазбек Атамбаевнинг фикрича, Ҳиндистон глобал сиёсий таъсирнинг асосий марказларидан биридир. Бу ҳақда у Ҳиндистон бош вазири Нарендра Моди билан ўтказилган музокаралар якунларига кўра берган баёнотида маълум қилди.\n“Бугун Ҳиндистон глобал таъсир марказларидан биридир. Бизнинг минтақа, хусусан, Қирғизистон учун у энг муҳим ҳамкорлардан бири ҳисобланади. Ва биз Ҳиндистон билан икки томонлама алоқаларни янада ривожлантиришга тайёрмиз”, – унинг сўзларини келтиради РИА Новости агентлиги.\nШунингдек, Атамбаев Ҳиндистон билан Қирғизистон ўртасида имзоланган қўшма баёнот икки томоннинг ўзаро алоқалари истиқболларини белгилаб берувчи ҳужжат бўлишини таъкидлаб ўтди.


Коррупцияга қарши курашиш ҳар биримизнинг улуғ мақсадимизга айланмоғи лозим! | O'zLiDeP\nКоррупцияга қарши курашиш ҳамда жамоатчилик назорати тизимларини такомиллаштириш масалалари бўйича давлатимиз раҳбари томонидан ўтказилган йиғилишда коррупция иллати жаҳон иқтисодиётига ҳар йили ўртача 2,6 триллион доллар зарар келтириши айтиб ўтилди. Юртдошларимизнинг фикрича, соғлиқни сақлаш, таълим, банк, божхона, суд, прокуратура, ички ишлар, коммунал хизмат соҳаларида, шунингдек, фуқароларни ишга қабул қилишда коррупция кенг тарқалган.\nКоррупциянинг таълим тизимида учраши энг ачинарли ҳолатдир. Бу жамиятни залолатга бошлайди, ёшлар қалбини пок сақлашда бизга тўсиқ бўлади. Шундай экан, биз жамоатчилик вакиллари сифатида ёшларнинг ватанпарвар, юртга садоқатли ва ҳар жиҳатдан баркамол бўлиб вояга етишига таҳдид солаётган коррупцияга қарши биргаликда курашимиз шарт ва зарур.\nФикримизча, давлат органлари фаолияти ва иш жараёнларини шаффоф қилишда рақамли иқтисодиётни жорий этиш, оммавий ахборот воситалари ўрнини ошириш ва албатта жамоатчилик назорати тизимини таъкомиллаштириш йўналишдаги фаолиятимизнинг асоси бўлмоғи лозим.\nЖамоатчилик палатасини ташкил этиш, унинг ташкилий-ҳуқуқий асосини яратиш, фуқаролик жамияти институтларини ривожлантириш нодавлат нотижорат ташкилотлари ҳамда давлат идоралари ҳузуридаги жамоатчилик кенгашлари фаолиятини жонлантиришда биз депутатлар олдига ҳам алоҳида масъулият юклайди. Хусусан, Олий Мажлис ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди фаолиятини такомиллаштириш, жамият ҳаётига оид муаммоларни ўрганиш ва самарали ҳал этиш бўйича таклифлар ишлаб чиқиш учун нодавлат нотижорат ташкилотларига грантлар ажратишда алоҳида ёндашув зарур.\nУлуғбек Ишанходжаев - O'zLiDeP Тошкент шаҳар Кенгаши аппарати бўлим мудири2020-02-17 14:57:12\nКоррупция давлатни ва жамиятни барқарорлигини тезлаштиради. Охир-оқибат ботқоқликка ғарқ бўлади. Бунда ҳамма соҳалар, яъни иқтисодий, ижтимоий, маънавий ва бошқа соҳалар инқирозга учрайди. Бундай ифлос, тубан иллатларни олдини олиш учун ҳаммамиз масъулмиз. Сиёсий партиялар катта р Бошланғич партия ташкилотлари, электорати, туман, шаҳар Кенгашлари, вилоят Кенгашлари, Сиёсий Кенгаш ҳамда барча турдаги депутатлар ва партия фаоллари, аъзолари ва бошқалар. Шундай армия билан коррупцияга қарши қонун доирасида курашиш катта натижаларга олиб келади. Шунингдек, қонунчиликка ўзгартиришлар киритиш лозим. Коррупция даражасига қараб бутун умрга қамоқ жазосини қўллаш мақсадга мувофиқдир. Қонунлар амалда ишласа коррупцияни пасайтириш мумкин.


Президент иштирокида Хитой ва Кореяга экспорт масаласи муҳокама қилинди\n19:29 28 Январ 2021\n10:20 15.10.2020 (Янгиланган 10:21 15.10.2020) Ҳавола олиш\nШавкат Мирзиёев иштирокида Хитой ва Корея билан савдо ва инвестициялар ҳамда Хитой раҳбарининг бўлажак ташрифига тайёргарлик масалалари муҳокама қилинди.\nТОШКЕНТ, 15 окт - Sputnik. Президент ҳузурида бўлиб ўтган мажлисда Хитой ва Корея Республикасига экспорт ва инвестициялар масаласи муҳокама қилинди. Видеоанжуман кўринишида ўтган йиғилишда Бош вазир ўринбосарлари, вазирлар, ҳокимлар ва Ўзбекистоннинг чет мамлакатлардаги элчилари иштирок этишди.\n2020 йилнинг 8 ойи мобайнида Хитой билан савдо айланмаси 4 млрд. долларга, Жанубий Корея билан - 1,4 миллиард долларга етгани қайд этилди.\nПрезидент ушбу давлатлар билан мавжуд имкониятлардан тўлиқ фойдаланилмаётгани қайд этди. Хусусан, Хитойнинг очиқ иқтисодий сиёсати ва мамлакатимизнинг қулай географик жойлашувидан самарали фойдаланиш, Жанубий Корея бозорига юқори қўшимча қийматли маҳсулотларни авиатранспорт орқали ташиш муҳимлиги айтиб ўтилди.\n2020 йилда айрим соҳаларда экспорт кўрсаткичлари пасайган. Жумладан, Хитойга ўтган саккиз ойда тўқимачилик соҳасида 42%, кимё ва нефть-кимё саноатида 33%, қишлоқ хўжалиги маҳсулотлари етказиб беришда 18%га камайган.\nШу даврда Жанубий Кореяга экспорт бўйича Сурхондарё, Бухоро ва Қашқадарё вилоятларида сусткашликка йўл қўйилгани айтиб ўтилди. Хусусан, тармоқ ва ҳудуд раҳбарлари экспортнинг аҳамиятини ҳанузгача чуқур тушуниб етмаётгани, уларнинг бу борадаги иш услуби бугунги кун талабига мутлақо жавоб бермаётгани кўрсатиб ўтилди.\n– Ҳар бир тармоқ ва ҳудуд раҳбари ўз маҳсулотларининг рақобатдошлигини ошириш, таннархини тушириш ва уларни ташқи бозорларга етказиб бериш бўйича янги, самарали таклифлар ишлаб чиқиб, бу масалалар билан доимий шуғулланиши шарт, – деди Президент.\nХХР ва Корея Республикаси мамлакатимизнинг йирик инвесторлари ҳам ҳисобланади. Хусусан, охирги уч йилда Хитойдан 3,9 миллиард, Жанубий Кореядан 850 миллион доллар сармоялар ўзлаштирилган. Лекин айрим инвестиция лойиҳалари ижроси кечикмоқда.\nЯрим йил давомида Ўзбекистонда қанча инвестиция ўзлаштирилди\nЙиғилишда шундай лойиҳалар тармоқ ва вилоятлар кесимида танқидий муҳокама қилинди. Муддатидан ортда қолаётган ёки тўхтаб қолган лойиҳаларни жадаллаштириш ва ишга тушириш чоралари белгиланди.\nШу билан бирга, Инвестициялар ва ташқи савдо вазирлигига Хитой ҳамда Жанубий Кореядан тўғридан-тўғри сармояларни жалб қилишни кўзда тутувчи янги лойиҳаларни шакллантириш зарурлиги қайд этилди.\n– Иқтисодий барқарорликнинг кафолати – экспорт ва инвестиция кўрсаткичларини ошириш, – дея таъкидлади Президент.\nШунингдек, транспорт, соғлиқни сақлаш, маданий-гуманитар соҳалардаги лойиҳаларнинг бориши ҳам кўриб чиқилди.\nХитой ва Корея раҳбарлари билан мулоқот\nМаълумки Хитой ва Жанубий Корея Ўзбекистоннинг стратегик шерикларидир. Икки давлат билан ҳам олий даражадаги ташрифлар доирасида кенг кўламли келишувларга эришилган, савдо, иқтисодиёт, инвестиция, гуманитар ва бошқа соҳалардаги лойиҳаларни қамраб олган “йўл харитаси” қабул қилинган.\nСи Цзинпин Мирзиёевни табриклади\nЛекин коронавирус пандемияси барча мамлакатлар иқтисодиёти учун кутилмаган синов бўлди. Карантин чекловлари ташқи савдо алоқаларининг қисқаришига, транспорт қатновлари камайишига, инвестиция лойиҳалари кечикишига олиб келмоқда.\nШавкат Мирзиёев 6 октябрь куни Корея Республикаси Президенти Мун Чже Ин билан телефон орқали суҳбатлашди. Мулоқотда қўшма дастур ва лойиҳаларни тезлаштириш ҳамда уларни амалга оширишда кўмаклашиш, керак бўлса, имтиёзли кредитларни ошириш юзасидан келишиб олинди. Йил охирига қадар давлат раҳбарлари иштирокида онлайн саммит ўтказилиши белгиланди.\nХитой билан ҳам алоқалар изчил ривожланмоқда. Хитой Халқ Республикаси Раиси Си Цзиньпиннинг мамлакатимизга бўлажак давлат ташрифига пухта тайёргарлик кўрилмоқда.\nЎзбекистон ва Жанубий Корея қатор муҳим битимларни имзолади\nШавкат Мирзиёев ва Мун Чже Ин видеоанжуман шаклида учрашув ўтказди. Унда қатор муҳим келишувларга эришилди.\nСоч тўкилишига қарши ноёб восита аниқланди\nСоч тўкилишини олдини оладиган ноёб восита аниқланди - таиландлик олимлар 50 киши иштирокида тажриба ўтказишди.\nҲозир Россияга ишга кетиш тартиби қандай - Миграция агентлиги жавоби\nЧет элга ишга бораётган фуқароларимиз тил ўрганиб, ҳунар ўрганиб борса - ўзига ҳам яхши бўлади, яхшироқ ишда ишлайди, бошини баланд кўтариб юради.\n19:23 "Муҳим қадам": Россия ва АҚШ СНВ-3ни узайтиришга келишиб олди - видео\n18:58 Соч тўкилишига қарши ноёб восита аниқланди\n18:49 Ўзбекистон ва Жанубий Корея қатор муҳим битимларни имзолади\n18:27 Ҳозир Россияга ишга кетиш тартиби қандай - Миграция агентлиги жавоби\n18:20 Россия ЕОИИ мигрантларининг идентификация тизимини такомиллаштиради\nТожикистон ФВҚ минус 50 даража совуқ бўлиши ҳақида огоҳлантирди\nАмериканинг “Дональд Кук” кемаси Қора денгизда “йўқ қилинди”\nҚирғизистон президенти инаугурациясига Жээнбеков таклиф қилинди\nСаудия маликаси: либослар намойиши - фото\nМосквада учар такси намойиш этилди – видео


Ванна хонасидаги батарея 24-соат мобайнида ишлаши керак ми? Иситиш батареяси бизларда фақат иситиш мавсумида ишлайди.\nТўғри номи-радиатор. У иситиш учун мўлжалланган. Иссиқлик билан таъминлаш шартномасига кўра иссиқ сув билан таъминлаш йил давомида узлуксиз 24-соат мобайнида таъминланиши керак. Иситиш эҳтиёжлари фақат иситиш мавсумида таъминланади. Иситиш етказиб берувчи ташкилот истеъмолчига хизмат кўрсатилиш сифати ўрнатилган нормативларга мос келишига жавоб беради: Иситиш бўйича хона ҳарорати иситиш мавсумида 20°С кам бўлмаслиги керак (ШНК 2.08.01-05 «Жилые здания» қоидасига кўра). Иссиқ сув таъминоти бўйича Ўзбекистон шароитидаги марказий иссиқ сув таъминоти тизимининг назорати тўғрисидаги санитар қоидаларга кўра (ШНК 2.08.01-05 «Жилые здания» қоидасига кўра) сув тақсимлаш жойидаги иссиқ сув ҳарорати 50-75°С гача бўлиши керак.


Беларусда мухолифат лидерлари сўроққа чақиртирилмоқда\n15 апрел 2021, Тошкент вақти: 00:07\n72 ёшли Светлана Алексиевич 2015 йилда адабиёт бўйича Нобел мукофотининг лауреати бўлган.\nНобел мукофоти лауреати Светлана Алексиевич Беларус мухолифати мувофиқлаштирув кенгашига аъзо бўлгани ортидан Тергов қўмитасига чақиртирилди.\nМувофиқлаштирув кенгашининг билдиришича, Алексиевич 25 август куни сўроқ қилинади.\nМухолифат мувофиқлаштирув кенгаши 9 августда ўтган президентлик сайловида мамлакатни 26 йилдан бери бошқариб келаётган Александр Лукашенко ғолиб бўлгани эълон қилинганидан сўнг бошланиб кетган норозилик намойишлари тўлқинида ташкил қилинган эди.\n72 ёшли Светлана Алексиевич 2015 йилда адабиёт бўйича Нобел мукофотининг лауреати бўлган. Унинг “Урушнинг совуқ қиёфаси”, “Руҳ болалар”, “Чернобил муножоти” каби асарлари машҳур бўлган.\n24 август куни Беларус Тергов қўмитасига мухолифатнинг яна икки лидери ҳам сўроққа чақиртирилди. Улардан бири иш ташлаш қўмитаси аъзоси Сергей Дилевский, иккинчиси Лукашенконинг сайловдаги асосий рақиби бўлган Светлана Тихановскаянинг ёрдамчиси Ольга Ковалькова.\nБеларусда 9 августда бўлиб ўтган сайловда амалдаги президент Александр Лукашенко ғолиб чиққани эълон қилинганидан бери мамлакатда норозилик намойишлари тўхтамаяпти.


Ўзбекистонда одамфурушларга қаттиқ жазо берилмайди\n24 январ 2021, Тошкент вақти: 12:10\nСаида 8 ноябр куни Тошкентда Европада хавфсизлик ва ҳамкорлик ташкилоти АҚШнинг Ўзбекистондаги элчихонаси билан ҳамкорликда ташкил этган “Одамлар савдоси билан боғлиқ жиноятларга қарши биргаликдаги ҳаракат” мавзуида икки кунлик семинар иш бошлади.\nТадбирда иштирок этган Ҳиндистон руҳий саломатлик жамияти директори Ражат Митра бу турдаги жиноятларга қарши курашда ўз мамлакати тажрибаси ҳақида маъруза қилди. Шунингдек, у йиғилганларни нодавлат нотижорат ташкилотлари ва ҳукуматнинг бу борадаги ҳамкорлигига оид энг яхши халқаро тажрибалар билан таништирди.\nТаъкидлаш керакки, бу каби тадбирлар Ўзбекистонда тез-тез ўтказиб турилади. Бу эса мазкур мамлакатда ҳам одам савдоси анча долзарблигидан дарак беради.\nОдам савдоси билан боғлиқ жиноятлар юзсидан бир неча тадқиқотлар ўтказган журналист Дилором Раҳимованинг сўзларига қараганда, ўзбекистонликлар, хусусан, аёлларнинг хорижга кетиб ишлашига бир қанча объектив ва субъектив сабаблар бор. Хусусан, мамлакатдаги иқтисодий муаммолар кишиларни четга кетишга мажбур қиляпти.\n”Истиқболли авлод” маркази Жиззах вилояти бўлими раҳбари Назифа Камолованинг таъкидлашича, марказнинг ишонч телефонига бўлаётган мурожаатлар мамлакатда одам савдоси қурбонлари кўплигидан дарак беради. Бироқ хорижга кетганларнинг барчаси ҳам мазкур жиноят қурбонига айландаи, деб тушунмаслик керак.\nН.Камолованинг билдиришича, шу кунгача марказ томонидан одам савдоси қурбони бўлган жиззахлик уч аёл ўз юртига қайтарилган. Бу жиноят қурбонларининг асосий қисми Бирлашган Араб Амирликлари ҳиссасига тўғри келади.\nПрокуратура ходимларидан бирининг айтишича, Ўзбекистонда одам савдоси билан шуғуланувчиларни жиноий жавобгарликка тортиш ҳолатлари кўп кузатилмайди. Зеро, жиноят қурбонининг бевосита иштирокисиз бундай жиноятчиларни судга тортиш жуда қийин.\nҚорақалпоғистон хотин-қизлар жамияти ҳамраисаси Клара Ўтибергенова шу кунгача Қорақалпоғистонда одам савдоси билан шуғулланган икки шахс устидан жиноят иши қўзғатилганини билдирди.\n“Бироқ уларга бериладиган жазони алданиб қолганлар кўрган азобга солиштириб бўлмайди. Шунинг учун Ўзбекистон қонунчилигида бу иш билан шуғулланувчиларга нисбатан оғирроқ жазо қўлланиши кўрсатилган бошқа модда киритилишига эришиш керак”, деди К.Ўтибергенова.\n“Истиқболли авлод” маркази одам савдоси қурбонларини ўз юртига қайтариш ва уларга руҳий кўмак бериш бўйича иш олиб боради. Марказ раҳбари Нодира Каримованинг маълум қилишича, шу кунгача марказ йигирмага яқин аёлнинг юртига қайтарилишида иштирок этган. Марказга бу ишда Ўзбекистон Ташқи ишлар вазирлиги, элчихоналар ёрдам беряпти. Асосий мақсад ўзбекистонликларнинг депорация қилиниш жараёнларига улар чиқариб юборилаётган давлатларнинг ҳам бевосита кўмак беришига эришишдир.


14 апрель куни Ўзбекистонда қандай об-ҳаво кузатилади? | Qalampir.uz\nБу қизиқ\t13 Апрель 18:52 14025\nГидрометеорология хизмати маркази эртага, 14 апрель куни Ўзбекистонда кутилаётган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, кечга томон бироз ёмғир ёғиши, момақалдироқ бўлиши мумкин. Шамол шарқдан 5-10 м/с тезликда эсади. Ҳарорат кечаси 8-10° илиқ, кундузи 21-23° илиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади.Ҳарорат кечаси 8-13° илиқ, кундузи 20-25° илиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, куннинг иккинчи ярмида баъзи жойларда бироз ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 7-12° илиқ, кундузи 20-25° илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 7-12° илиқ, кундузи 18-23° илиқ бўлади.\nРеспубликанинг тоғли ҳудудларида ҳаво ўзгариб туради, тоғ олди ва тоғли ҳудудларда баъзи жойларда ёмғир ёғиши, момақалдироқ бўлиши мумкин. Тошкент ва Наманган вилоятларида 2000 м дан юқорида қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 4-9° илиқ, кундузи 10-15° илиқ бўлади.\n22 Июнь 20:59 38627\n22 Июнь 18:26 28379\n22 Июнь 21:47 25766\n22 Июнь 21:16 24562\n23 Июнь 14:00 21385


ГЕРМАНИЯДА ЎЗБЕКИСТОН ТЎҚИМАЧИЛИК САНОАТИНИНГ ТАҚДИМОТИ - Ўзбекистон овози газетаси\n«Ўзбекенгилсаноат» акционерлик жамияти ва қатор ишлаб чиқариш компаниялари вакилларидан иборат Ўзбекистон делегацияси Франкфуртдаги «Heimtextil-2017» Халқаро енгил саноат кўргазмасида иштирок этди. Ушбу халқаро тадбирда мамлакатимиз енгил саноатининг экспорт ва сармоявий имкониятлари намойиш этилди.\nМазкур кўргазма енгил саноат жабҳасидаги энг йирик халқаро тадбирлардан бири ҳисобланади. Жорий йилда 42-маротаба ўтказилган ушбу кўргазмада дунёнинг 67 мамлакатидан қарийб 3 минг компания қатнашди.\nРеспубликамизнинг пахта толасини чуқур қайта ишлаш ва юқори сифатли тўқимачилик маҳсулотларини ишлаб чиқариш борасидаги имкониятлари ўсиб бораётгани билан боғлиқ маълумотлар Ўзбекистон бўлмаси меҳмонларида катта қизиқиш уйғотди. Немис компаниялари вакиллари мамлакатимиз енгил саноат корхоналари билан ўзаро манфаатли алоқаларни ўрнатиш ҳамда улар ишлаб чиқарган маҳсулотларни Германия бозорида илгари суриш юзасидан ҳамкорликка тайёр эканликларини маълум қилдилар.\nДелегация сафари доирасида Ўзбекистон Республикасининг Берлиндаги элчихонасида мамлакатимиз енгил саноатининг тақдимот маросими ҳам бўлиб ўтди. Унда республикамиз ижтимоий-иқтисодий ривожланиши, хорижлик сармоядорларга тақдим этилган имтиёз ва енгилликлар ҳамда мамлакатимиз иқтисодиётини, шу жумладан, тўқимачилик жабҳасини модернизациялаш бўйича ҳаётга татбиқ этилаётган чора-тадбирлар ҳақида атрофлича фикр юритилди.\nМаросим сўнггида «Жаҳон» ахборот агентлигининг мухбири тақдимотнинг айрим ташкилотчилари ва қатнашчилари билан суҳбатда бўлди.\nЮрген Верц, центра «Messe Frankfurt» кўргазмалар марказининг минтақавий директори:\n— Ўзбекистоннинг улкан иқтисодий ва сармоявий салоҳиятини ҳисобга олган ҳолда биз 2014 йили Тошкентда «Messe Frankfurt»нинг ваколатхонасини очдик. Кўзлаган мақсадимиз ўзаро шерикликни, жумладан, енгил саноат соҳасидаги ҳамкорликни кенгайтиришга фаол кўмаклашишдир.\nБиз «Heimtextil-2017» халқаро кўргазмасида Ўзбекистон вакиллари иштирокини табриклаётганимиздан мамнунмиз. Бундан ташқари, келгуси «Heimtextil-2018» кўргазмасида ҳам республикангиз ўз стенди билан иштирок этиши юзасидан келишувга эришдик. Ишончим комилки, бу Европа ҳамда дунёнинг бошқа минтақалари бозорларига ўзбек тўқимачилик маҳсулотларини экспортини илгари суриш ишига кўмаклашади.\nЙоханнес Зандер, «Pro Baltukum» компаниясининг лойиҳалар раҳбари (Росток шаҳри):\n— Бугун ўзбек тўқимачилик компанияларининг менежерлари билан ўтказган музокараларимиз жуда фойдали ва мазмунли бўлди. Ўзбекистонда ишлаб чиқарилган тайёр тикув-трикотаж маҳсулотларининг намуналари билан танишар эканмиз, тўқимачилик саноати республика иқтисодиётининг энг истиқболли тармоқларидан бири эканлигига амин бўлдик. Ўзбек ишлаб чиқарувчиларининг экспортга мўлжалланган товарлари сифати халқаро андозаларга тўла жавоб беради. Улар Европа бозорларида рақобатбардошлигини тўла намоён этишга муносибдир. Биз ўзбек шерикларимизнинг тўқимачилик буюмлари экспорти ҳажмларини оширишга бўлган интилишларини қўллаб-қувватлашга тайёрмиз.\nСалим Холид, «Sartex Quilts & Textiles Ltd.» компанияси директори (Буюк Британия):\n— Кейинги йигирма йил давомида ушбу халқаро тўқимачилик кўргазмасида мунтазам қатнашиб келамиз. «Heimtextil» янги алоқалар ўрнатиш ва ўзаро манфаатли шартномалар тузиш учун жуда яхши минбар ҳисобланади. Биз ушбу йирик ва нуфузли кўргазмада Ўзбекистон вакиллари иштирок этаётганидан мамнунмиз. Биз ҳам ўзбекистонлик ҳамкасбларимиз билан узоқ муддатли ҳамкорликни ривожлантиришга тайёрмиз.


Ёзувни қандай тўғри тузиш мумкин? – Ёрдам кўрсатиш хизмати | Служба поддержки\nМактаб фойдаланувчиларини хабардор қилиш\nЁзувни қандай тўғри тузиш мумкин?\nИззатова Хилола 17/06/2019 14:18\nЁзув имкон қадар ахбаротли бўлиши ва уни тегишли фойдаланувчилар кўриши учун қуйидагилар зарур:\nЁзувни жойлаштирмоқчи бўлган саҳифани тўғри танланг. Саҳифани танлаш қайси фойдаланувчилар хабарни кўришини аниқлайди.\nМатнга урғу бериш ва қўшимча материалларни илова қилиш орқали ёзувни форматланг.\nБошқарувчи ташкилоти ходими ёзувни қандай яратиши бўйича маълумотни, "Бошқарув ташкилотлари хабар бериш учун ёзувлардан қандай фойдаланишлари мумкин?" Мақоласида кўришингиз мумкин.\nҚандай қилиб ёзувни нашр қилиш учун тўғри саҳифани танлаш мумкин?\nТизим турли фойдаланувчилар учун ёзув деворлари жойлашган алоҳида саҳифаларни тақдим этади. Ушбу саҳифаларни қаердан топиш ва девор ёзувларини ким кўриши мумкинлиги ҳақида маълумотлар ушбу мақолада батафсил тасвирланган.\nЁзувни деворда нашр этиш учун қуйидагилар зарур:\nкеракли саҳифадаги ёзувлар деворини очинг;\nёзув матнини майдонга киритинг;\n«Юбориш» тугмасини босинг.\nҚулайлик учун тизимда фойдаланувчи жойлашган ва ишлаётган саҳифадан чиқмасдан ёзувни нашр этишга имкон берадиган ёзувлар яратиш тугмачалари мавжуд. Тугмалар ёзувларни яратишда энг кўп учрайдиган ҳолатларни ҳисобга олади ва ходимларнинг вақтини тежашга мўлжалланган. Тугмалар қуйидаги ёрлиғларда жойлашган:\nходимнинг асосий саҳифасида, синф раҳбари виджетида - барча ўқувчилар ва синфнинг ота-оналари учун ёзув тузилади;\nсинф журналларида - барча ўқувчилар ва синф ота-оналари учун ёзув тузилади;\nдарс соатларини режалаштириш саҳифасида - барча ўқувчилар ва синфнинг ота-оналари учун ёзув тузилади;\nдарс жадвалида - барча ўқувчилар ва синфнинг ота-оналари учун ёзув тузилади;\nасосий саҳифада янгиликлар тасмасининг устида турли аудитория учун ёзув яратилиши мумкин:\nБутун мактаб учун ёзиш - таълим ташкилотининг барча иштирокчилари учун ёзув яратилади.\nЎқитувчилар хонаси учун ёзиш- ёзув фақат таълим ташкилотлари ходимлари учун тузилади.\nСинфлар учун ёзиш - танланган синфлар иштирокчилари учун ёзув яратилади.\nИзоҳ: Ушбу тугма фақат маъмурлар ва мактаб раҳбарияти учун мавжуд.\nходимнинг асосий саҳифасида « » тугмаси - барча ўқувчилар ва синфнинг ота-оналари учун ёзув яратилади.\nЭслатма: барча маълумотлар агар ёзув синф учун яратилган бўлса, синф саҳифасига ёки агар ёзув барча учун яратилган бўлса, таълим ташкилотининг саҳифасига ўтади. Шунингдек ушбу ёзув тегишли бўлган фойдаланувчиларнинг бошланғич саҳифасига ва мобил иловасига ўтади.\nТугма ёрдамида ёзувни нашр этиш учун қуйидагилар керак бўлади:\nёзувларни яратиш тугмаси жойлашган саҳифани очинг;\nёзув яратиш тугмасини босинг;\nочилган ойнада ёзувни матн майдонига киритинг;\nСинфда ёзув яратиш учун тугмачалардан фойдаланиб, сиз бир вақтнинг ўзида бир нечта синфларда ёзув яратишингиз мумкин.\nсинф учун ёзув яратиш тугмаси жойлашган саҳифани очинг;\nёзув яратиш тугмачасини босинг;\nочилган ойнада, сарлавҳанинг ёнида, «плюс» белгисини босинг;\nЭслатма: агар ёзув ходимнинг асосий саҳифаси орқали яратилаётган бўлса, унда «плюс» белгисини босишингиз шарт эмас, синфларни танлаш шакли дарҳол очилади.\nочиладиган рўйхатдан керакли синфларни танланг;\nЭслатма: қидириш қулайроқ бўлиши учун юқори қаторга синф номини киритиш мумкин;\nёзувни матн майдонига киритинг;\nҲар бир танланган синф учун ёзув эълон қилинади.\nТизимда шунингдек қуйидаги амалларни бажариш вақтида кўрсатиладиган, қулай кўрсатмалар пайдо бўладиган саҳифалар мавжуд:\nдарс жадвалига ўзгаришлар киритиш;\nўқув ташкилотига, синфга, ўқитувчи хонасига файлларни қўшиш;\nуй вазифасини яратиш ва таҳрирлаш.\nМаслаҳатлар, киритилган ўзгаришлар тўғрисида иштирокчиларни хабардор қилишни таклиф қилади.\nЭслатма: ёзувни яратиш шакли «Ёзувни яратиш» тугмаси билан бир хил ишлайди.\nМасалан, ушбу кўрсатмалар ёрдамида синф аъзоларига дарс жадвали ўзгариши тўғрисида хабар бериш мумкин.\nЁзувларда шарҳлар қолдириш режимини созлаш\nЁзувда шарҳ қолдиришни чеклаш учун қуйидагилар керак:\nбелгиси устига курсорни юритинг,\nкеракли бандни танланг.\nЭслатма: ушбу созламани фақат ёзув яратишда ўрнатишингиз мумкин. Нашр қилингандан кейин ушбу параметрни ўзгартириш имкони бўлмайди.\nЁзув матнини форматлаш, сизга эълон қилинган маълумотларда муҳим жойларини таъкидлаш, файллар ва сайтларга ҳаволаларни тақдим этиш, ёзувни расм билан безаш имконини беради. Форматлаш ёзувни яратиш учун зарурий шарт эмас, лекин форматланган ёзувлар фойдаланувчилар эътиборини жалб қилади ва уни ўқиш осонроқ бўлади.\nҚуйидаги форматлаш вариантлари мавжуд:\nМатн услубини ўзгартириш\nМатнни форматлаш учун, керакли матн қисмини танланг ва қалқиб чиқувчи меню ойнасида керакли услуб турини танланг:\nB - қалин;\nСўнгги таҳрирни ёки ўзгартиришни бекор қилиш учун сиз «иссиқ тугмачаларни» ишлатишингиз мумкин: «Ctrl + Z» va «Ctrl + Y».\nМатнга гиперҳавола киритиш учун сизга қуйидагилар керак:\nкомпьютер сичқончаси билан керакли сўзни танланг ва ҳаволани қўшиш белгисини босинг;\nмайдонга ҳаволани киритинг ва Enter тугмасини босинг.\nНашр этилган ёзувда ушбу усул орқали киритилган ҳавола қуйидагича кўринади:\nМатнга очиқ ҳаволани қўшиш учун қуйидагилар зарур:\nсичқонча билан ҳаволани танланг ва «Ctrl + C» тугмачаларини босинг ёки сичқончанинг ўнг тугмачасини босинг ва менюдан «Нусхалаш» ни танланг;\nкурсорни керакли жойга қўйинг ва «Ctrl + V» тугмалар бирикмасини босинг ёки сичқончанинг ўнг тугмачасини босинг ва менюдан «Киритиш» -ни танланг.\nМатнга смайл қўшиш учун сиз белгисини босишингиз ва очилган рўйхатдан керакли белгини танлашингиз керак.\nЁзувга файл қўшиш учун қуйидагилар зарур:\n«Файл қўшиш» тугмачасини босинг;\nкомпьютердан файлни танланг;\nEnter ёки «Очиш» тугмасини босинг.\nЁзувга ҳар хил форматдаги файлларни қўшишингиз мумкин. .docx (Word), .xlsx (Excel), .pptx (Power Point) форматидаги файллар юклангандан сўнг тўғридан-тўғри саҳифада кўриш учун мавжуд бўлади.\nФайлнинг максимал ҳажми 10 МБ.\nҚисқа юклаб олингандан сўнг, файл ёзув матни остида пайдо бўлади. Агар файлни алмаштириш керак бўлса, юкланган файлда «крест» белгисини босишингиз ва янги файлни киритишингиз керак.\nЁзувга фақат битта расм қўшилиши мумкин, улар матндан кейин кўрсатилади. Қўшиш учун яроқли расм форматлари: GIF, JPG, JPEG, PNG.\nСиз расмни иккита усул билан қўшишингиз мумкин:\n1-усул. Агар расм компютерингизда сақланган бўлса, сизга керакли ёзувга расм қўшиш учун:\n«Файл қўшиш» тугмасини босинг;\nкомпютердан расмни танланг;\nЮклангандан сўнг, ёзув матни остида расмни олдиндан кўриш пайдо бўлади. Бундан ташқари, у файл сифатида бириктирилади.\nЭслатма: агар ёзувда керак бўлмаса, қўшимча расм файли ўчирилиши мумкин. Агар ёзув матни остида расмни олдиндан кўриш бўлса, у эълон қилинган ёзувда пайдо бўлади.\n2 усул. Агар расм Интернетда сақланган бўлса (Тизим файллари ёки бошқа омборда), ёзувга расм қўшиш учун сиз:\nрасмни браузерда очинг ва устига ўнг тугмани босинг;\nпайдо бўлган менюда «URL манзилни нусха олиш» / «Расм манзилини нусхалаш» / «Расм ҳаволасини нусхалаш» вариантини танланг (ишлатилган сўзлар браузерга боғлиқ);\nолинган ҳаволани матн майдонига қўйинг, пробел ёки Enter тугмачасини босинг;\nюклангандан сўнг, ёзув матни остида тасвирни олдиндан кўриш пайдо бўлади.\nЭслатма: агар ёзувда керак бўлмаса, ҳаволани матндан олиб ташлашингиз мумкин.\nРасмни бошқасига алмаштириш учун қуйидаги ҳаракатларни бажаринг:\nкиритилган расмнинг олдиндан кўриш майдонида «крест» белгисини босинг;\nюқорида таърифланган ҳар қандай усул ёрдамида янги расмни киритинг.\nYouTube-дан видеога ҳавола киритилган ёзувни сақлаганингизда, видео ёзув матни остида кўрсатилади ва уни тўғридан-тўғри Тизимда кўриш мумкин.\nМатнда рўйхатни яратиш учун янги қатордан рақам, нуқта ва пробел киритиш керак.\nРўйхатни белгилаш учун янги сатрдан «-» ва пробелни киритишингиз керак.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ҳуснбузарлар нимадан дарак беради?\t09:32, 24 сентябрь 2016\tХалқ табобатида юзага чиққан ҳар қандай тошма ички аъзолардаги носоғломликдан дарак, дейилади. Юзнинг қайси қисмида ҳуснбузар пайдо бўлганига қараб, ички аъзоларнинг қай бири зарарланганини тахмин қилиш мумкин. Балки овқатланиш ёки ҳаёт тарзини бироз ўзгартириш керакдир? Ҳамиша эътиборли бўлинг: тошойна ички аъзолар аҳволидан дарак бериб туради.


Россияда тадбиркор ўзбекистонлик ишчиларнинг ўлимида айбланмоқда | Qalampir.uz\nРоссияда тадбиркор ўзбекистонлик ишчиларнинг ўлимида айбланмоқда\nЖамият\t17 Июль 15:20 7203\nРоссиянинг Ханти-Мансий автоном округида (ХМАО) ўзбекистонлик ва тожикистонлик ишчиларнинг ўлимида айбланган 42 ёшли тадбиркор судланмоқда. Бу ҳақда ХМАО прокуратураси Матбуот хизмати хабар берди.\nМаълум қилинишича, 2020 йил ноябрь ойида тадбиркорга қарашли паррандачилик фермасида Тожикистон ва Ўзбекистондан келган уч ишчи ёнғин оқибатида вафот этган. Тадбиркор эркак Россия федерацияси Жиноят кодексининг 219-моддаси 3-қисми “Ёнғин хавфсизлиги талабларининг бузилиши оқибатда икки ёки ундан кўп кишининг ўлимига сабаб бўлиш” билан айбланмоқда. Хабарга кўра, айбланувчи 7 йилгача озодликдан маҳрум қилиниши мумкин.\nЖиноий текширув ҳужжатида қайд этилишича, тадбиркор ишчиларини яшаш жойи билан таъминлаш учун ўз участкасидаги иккита турар-жой биносини жиҳозлаган. Аммо у электр печини улашда хавфсизлик қоидаларини бузган. Бундан ташқари, бинолар фавқулодда чиқиш жойлари, одамларни ёнғин ҳақида огоҳлантириш ҳамда ёнғинни ўчириш воситалари билан жиҳозланмаган.\n“Оқибатда 2020 йилнинг 21 ноябрь куни тахминан соат 01:00 да электр тармоғида фавқулодда ёнғин чиққан. Хонада бўлган 1961, 1996 ва 1997 йилларда туғилган уч ишчи ёнғин исидан заҳарланиб вафот этган”, дейилади тергов суриштирув ҳужжитида.\n29 Июль 11:10 41317\n30 Июль 08:27 39603\n28 Июль 09:32 31878\n28 Июль 12:31 28132\n28 Июль 13:55 24090


«Елкамизда кейинги авлод қизлари учун стереотипларни енгиб ўтиш масъулияти турибди». Саида Мирзиёева Бутунжаҳон аёллар форумида нутқ сўзлади - Daryo\n19:25, 16.02.2020 59444\n«Елкамизда кейинги авлод қизлари учун стереотипларни енгиб ўтиш масъулияти турибди». Саида Мирзиёева Бутунжаҳон аёллар форумида нутқ сўзлади\nБААнинг Дубай шаҳри 16—17 февраль кунлари Бутунжаҳон аёллар форумига мезбонлик қилади. Форумнинг дастлабки кунида Ўзбекистонда гендер тенглигини таъминлаш комиссияси аъзоси Саида Мирзиёева нутқ сўзлади, дея хабар бермоқда Миллий масс-медиани қўллаб-қувватлаш ва ривожлантириш жамоат фонди.\nМирзиёева хоним ўз нутқи аввалида «келажак ҳақида фикр юритувчилар ва инноваторларга аёллар, ёш авлоднинг келажаги, замонавий дунёда улар дуч келаётган қийинчиликларни муҳокама қилиш ҳамда келажакни лойиҳалаш учун БААдан яхшироқ жой йўқ»лигини таъкидлаган. У БААнинг «тараққиётга қанчалик тез эришиш мумкинлигини кўрсатувчи намуна» эканини таъкидлаб, мамлакатнинг истисноларсиз бутун жамият учун хавфсиз ҳудудга айлана олганини эътироф этган.\n«Биз бугун бу ерда эканимизнинг боиси — тажриба алмашиш, бир-биримизни қўллаб-қувватлаш ва руҳлантириш, қолаверса, жамиятларимиздаги аёлларнинг ролини ошириб, уларга инсоният цивилизациясига ўз ҳиссаларини қўшиш имконини яратиб беришдир. Аминманки, ўзбек аёлларининг ҳам дунёга айтар сўзи бор — улар инсониятнинг иқтисодий ва маданий тараққиётига салмоқли ҳисса қўша олишади», — деб айтган Саида Мирзиёева.\nУ Ўзбекистон тарихининг оғир синовли йилларини ёдга олиб, аёллар ўшанда ҳам жамият ҳаётида кечган воқеликларнинг ажралмас қисми бўлганини таъкидлаган. «Ўзбекистоннинг узоқ тарихи — аёлларимизнинг ҳам ўтмишидир. Шоирлар, давлат расмийлари, дипломатлар, муҳандислар, ҳамширалар, рафиқа ва оналар. Бу нозик шарқона санъат бўладими, ёки қатъий ва аниқ фанларми — ўзбек аёллари барча соҳаларда аъло даражада илгарилаб боришди, аммо сояда қолиб келишди. Уларга бошларини баланд кўтариб, ўз қобилиятлари ва маҳоратларини қўрқмай, чекловларсиз кўрсата олиш имконини берадиган вақт келди», — деди Мирзиёева.\nСаида Мирзиёева Ўзбекистон аёллар ва имконияти чекланган шахсларнинг ҳуқуқлари юзасидан БМТ, ЕХҲТ, Жаҳон Банки, Ислом тараққиёт банки каби халқаро тузилмалар билан ҳамкорликда иш олиб бораётгани, мамлакатда гендер тенглигига катта эътибор қаратилаётгани ҳақида ҳам гапирган.\n«Бувим Иккинчи жаҳон уруши йилларида турмуш ўртоғини ҳам руҳан, ҳам молиявий жиҳатдан қандай қўллаб-қувватлаганликлари ҳақидаги хотираларини яхши эслайман. Онамнинг отам ва биз фарзандларига чексиз мадад ва меҳр-муҳаббатини аямагани ҳам доим ёдимда туради», — деб айтган Саида Мирзиёева.\nАйни вақтда у Ўзбекистон тараққиётида катта ютуқлар қўлга киритилаётгани, шу билан бирга жамият янги таҳдидлар билан тўқнаш келаётганига ҳам эътибор қаратган.\n«Бу жараёнларнинг барчасида аёллар энг олдинги қаторларда турибди — қишлоқ жойларда ресурслар етишмовчилигидан азият чекяпти. Шаҳарларда эса оиладаги аёллик мажбуриятларини касби билан бирга бажаришда қийинчиликка учраяпти. Давр тақозоси билан биз ҳам яхши она, ҳам яхши мутахассис бўлишимиз, жамиятимнинг олд қаторларида юриш билан бирга оиладаги молиявий барқарорлик ҳақида қайғуришимиз лозим», — деди у.\nСаида Мирзиёева Ўзбекистон ривожига катта ҳисса қўшган эски авлод вакиллари бўлмиш аёллар мамлакатдаги ҳозиргидек гендер тенглигини тасаввур ҳам қилишмаганини қўшимча қилиб ўтди. «Бугунгидек имкониятларга эгалигимиз учун оналаримиз ва бувиларимиз олдида қарздормиз. Улар эришган натижаларни сақлаб қолиш баробарида кейинги авлод қизлари учун янги марраларга етишимиз, стереотипларни енгиб ўтиб, бу ўзгаришларни кундалик ҳаётнинг бир қисмига айлантириш масъулияти елкамизда турибди», — дея қайд этган Мирзиёева.\nУнинг фикрича, бу йўлдаги энг қийин масала — аёлларнинг ўзларини улар энг яхшисига муносиб эканини ишонтира олишдир. «Аёлларимиз жаҳон тараққиётига ҳисса қўша олади. Вазифамиз — шунга замин яратиб бериш. Энг мушкул вазифа — аёлларимизнинг ўзларини улар энг яхшисига муносиб эканликларига ишонтиришдир. Олдимизда қийин йўл турибди, аммо бу шунга арзийди. Аёлларимизга куч бағишлаш орқали биз миллатимизга куч берамиз, инсониятни мустаҳкамлаймиз!» — дея ўз нутқини якунлаган Мирзиёева хоним.\nЭслатиб ўтамиз, Миллий масс-медиани қўллаб-қувватлаш ва ривожлантириш жамоат фонди Васийлик кенгаши раисининг ўринбосари Саида Мирзиёева Дубай амирлиги шайхи Манал бинт Муҳаммад бин Рашид ал-Мактум зоти олиялари таклифига биноан Дубайда бўлиб турибди.\n19:56, 22.03.2020 303778\n09:12, 26.03.2020 341629\n23:43, 16.03.2020 262706\n02:33, 03.06.2020 1126\nТошкентда ОИВга чалинганини била туриб, 16 ёшли қиз билан жинсий алоқа қилган мактаб ўқувчисига жиноият иши очилди\n01:32, 03.06.2020 2271\n00:31, 03.06.2020 2710\n23:57 Бугун 3783\n14:37, 01.06.2020 117816\n11:50, 01.06.2020 109934\n22:57, 01.06.2020 104659\n17:22, 01.06.2020 101963


Суд Санжар Умаровни тиббий кўрикдан ўтказишга рухсат берди\n23 январ 2021, Тошкент вақти: 09:05\nДастлабки суд ҳукми билан 10,8 йилга озодликдан маҳрум қилинган Санжар Умаровнинг шикоят аризаси асосида бу иш қайта кўриб чиқилаётган судда унинг тиббий кўрикдан ўтказилишига рухсат берилди.\n“Серқуёш Ўзбекистоним” коалицияси етакчисининг адвокати Виталий Красиловский сўзларига кўра, суднинг 11 апрель кунги мажлиси бошланишида у судга С.Умаровни тиббий кўрикдан ўтказишни сўраб мурожаат қилган.\n“Илтимосим қабул қилиниб, ҳимоямдаги шахсга ëрдам кўрсатилди. С.Умаровнинг аҳволи ëмонлашган, ранглари оқариб, қўллари қалтирамоқда. Шундан сўнг дастлабки судда иштирок этган гувоҳлар яна чақиртирилди ва улар гувоҳлик бера бошлади. Суднинг иккинчи куни деярли ана шундай якунланди”¸ - деди адвокат.\nСуднинг сешанба кунги мажлисини кузатган Ўзбекистон мустақил ҳуқуқ ҳимоячилари ташаббус гуруҳи раҳбари Сурат Икромов тиббий кўрикдан ўтган С.Умаровнинг соғлиғи ёмон эканини билдирди.\n“Тиббиëт ходимлари С.Умаровнинг қон босими 80х160 га чиқиб кетгани, юраги соғлом эмаслиги ва ўзини яхши ҳис қилмаëтганини айтди”, - деди С.Икромов.\nСуднинг 10 апрель куни бўлиб ўтган мажлисида Тошкент шаҳри прокурори дастлабки суд ҳукми билан С.Умаровга берилган жазо муддатини қисқартиришни сўраганди. Шунингдек, прокуратура дастлабки судда гувоҳлик берган шахсларнинг барчасини судга чақиришни талаб қилганди.\n“Озодлик” мухбири Ўзбекистон Бош прокуратураси матбуот котиби Светлана Ортиқовадан шаҳар прокуратурасининг бу қарорини изоҳлаб беришни сўради.\n“Борди-ю прокурор у ëки бу жараëнда эълон қилинган ҳукмни мамлакат қонунларига зид топса, у ҳолда прокуратура шикоят аризасини кўриб чиқишни талаб қилиш ҳуқуқига эга. Санжар Умаров судида худди шуни кузатаяпмиз”, - деди С.Ортиқова.\nҲуқуқ ҳимоячиси Суръат Икромов эса прокуратуранинг бундай қарорга келиши биринчи бор кузатилаётганини таъкидлади.\n“Илгарилари (прокуратура) сиëсий мотивлар ëки диний эътиқоди учун қамалганлар ҳукмини қайтадан кўриб чиқишни талаб қилмаган. Назаримда, Санжар Умаров устидан суднинг адолатсиз ўтгани халқаро жамоатчилик томонидан танқид қилиб келинаëтгани ҳам воқеанинг шундай тус олишига сабаб бўлмоқда”, - деди С.Икромов.\nСуд 12 апрель куни ўз ишини давом эттиради.


Манба: Франциядаги тартибсизликлар Кремль томонидан уюштирилган\n11:25 / 19.06.2016\nБуюк Британия ҳукуматининг юқори мартабали амалдорларидан бирининг фикрича, Францияда россиялик ва англиялик ишқибозлар ўртасида тўқнашувлар рўй бериши Кремль томонидан ташкиллаштирилган. Бу ҳақда The Guardian нашрига асосланиб, Tribuna.uz хабар берган.\nМанба маълумотига кўра, тўқнашувларда иштирок этган россиялик мухлисларнинг кўпчилиги аслида Россияда кучишлатар тизимлар вакиллари ҳисобланишади.\nНашрнинг қайд этишича, фанатлар етарлича уюшган ҳолда ҳаракат қилган ва уларнинг ҳар бир ҳаракатлари олдиндан мувофиқлаштирилган.\n"Бу ҳодисалар Путиннинг гибрид урушини кенгайтиришдаги ҳаракатлари давомидир", дейилган хабарда.\nЭслатиб ўтамиз, 11 июнь куни Европа чемпионати гуруҳ босқичининг 1-тури доирасида Марсель шаҳрида бўлиб ўтган Россия ва Англия терма жамоалари учрашувидан олдин икки терма жамоа мухлислари ўртасида шаҳарда бир неча бор тўқнашувлар бўлиб ўтди ва ўнлаб кишилар жароҳатланди.\nЎйин тугагач эса, "Велодром" стадионидаги россиялик мухлислар гуруҳи инглиз фанатлар ўтирган трибунага бостириб кириб, инглизларни калтаклашди ҳамда байроқларини тортиб олишди. Трибунадаги вазият юзасидан УЕФА Россияга қарши интизомий иш очиб, Россия футбол иттифоқини 150 минг евро миқдорида жаримага тортди ҳамда миллий терма жамоани шартли равишда турнирдан четлатди.\nКейинроқ, Марсель кўчаларидаги тартибсизликлар бўйича Франция ҳукумати россиялик 3 нафар мухлисга қамоқ жазоси тайинлади.\nАйни вақтда икки нафар англиялик мухлис болға ва арматура парчаси билан берилган зарба туфайли кома ҳолатида қолмоқда. Британия полицияси вакили Марк Робертснинг сўзларига кўра, россияликларнинг ҳужумлари "кейинги 10 йил ичида энг жиддий ва мувофиқлашган ҳолда" амалга оширилди.\nРоссиялик мухлислар етакчиси Александр Шпригин Франциядан депортация қилинган. У тартибсизликларда иштироки учун қўлга олинган 43 нафар россиялик мухлисдан бир эди.\nЎз навбатида расмий Москва Франция ҳукуматини "аксилрус кайфиятини қутқулаш"да айбламоқда.


Жавоҳир Зокиров болалиги, ёлғончилар, туҳматлар ҳақида - 26 Сентября 2016 - www.SheJoT.CoM\nГлавная » 2016 » Сентябрь » 26 » Жавоҳир Зокиров болалиги, ёлғончилар, туҳматлар ҳақида\n"Қисқа ва лўнда” лойиҳасининг бу галги меҳмони — актёр Жавоҳир Зокиров. Актёрнинг шахсий ҳаёти ва фаолияти ҳақида кечган очиқ-ойдин суҳбатимиз давомида унинг болалиги ва ижодий янгиликлари ҳақида гаплашдик. Қисқа ва лўнда суҳбатимизни эса ушбу саҳифада ўқишингиз мумкин.\nШу кунларда "Дийдор” театр студияси раҳбари Ўзбекистон халқ артисти Баҳодир Йўлдошев бошчилигида Пиримқул Қодировнинг "Юлдузли тунлар” асари устида ишлаяпмиз. Спектаклга тайёргарлик ҳар куни эрта тонгдан бошланиб кечагача давом этмоқда. Ушбу спектаклга иқтидорли ва машҳур актёрлар жалб қилинган. Шунингдек янги бир картина ҳам катта экранларга чиқиш арафасида. Номини ҳозирча ошкор қилолмайман. Аммо янги киноасар ҳам томошабинларга маъқул келади деган умиддаман. Бундан ташқари, "Барон-2” фильмининг сценарийси устида иш олиб бориляпти. Ҳадемай "Барон”нинг давомини ҳам тасвирга олиш бошлаб юборилади. Энг катта янгиликлардан бири бу — ўзимизнинг продюсерлик марказимизни очишимиз. Бу ҳақида ҳозирча тўлиқ маълумот бера олмайман, аммо тез кунларда ҳаммасидан бохабар бўласиз.\nАвваламбор тушкунликка тушмасликка ҳаракат қиламан. Чунки инсоннинг энг ашадий душмани ҳам айнан шу тушкунлик. Агар ўзим истамаган ҳолда тушкунликка тушсам, унда яхши мусиқа эшитишга киришаман. Кўнглим истаган қўшиқ ёки мусиқани тингласам, кайфиятим бирдан ўзгаради. Бундан ташқари банд бўлишга, ўзимни ишга "кўмиб” ташлашга ҳаракат қиламан.\nБолалигимда жуда кўп спорт турлари билан шуғуланганман — сузиш, футбол, каратэ, стол тенниси... Сузишга онам олиб борардилар, футболга эса матабдаги дўстларим билан борганман. Футболни жуда яхши кўрардим. Каратэ билан шуғуланишимга эса ўша пайтлардаги кумирим Брюс Ли сабаб бўлган. Унинг иштирокидаги фильмларни кўриб унга ўхшашни истардим. Ҳозир эса афсуски спортга кўп вақт ажратолмайман. Имконим бўлганда сузишга бориб тураман холос.\nТўнғичим — Ариф 10 ёшда. Футбол ўйнашни жуда яхши кўради. Криштиано Роналдунинг мухлиси. Кенжатойимиз — Саидкарим декабрда икки ёшга тўлади. Жуда шўх. Бир ерда жим ўтирганини кўрмайсиз. Ҳозирдан санъатга қизиши борлигини сезаман. Мусиқани яхши кўради.\nАфсуски, машҳурлар ҳақида турли гап-сўзлар тарқалиши одатий ҳолга айланиб боряпти. Бу жуда ёмон. Кўп йиллик ижодий фаолиятимда мен ҳақимда ҳам бўлар-бўлмас, ёлғон ва ёқимсиз хабарларни тарқатишган. Улардан энг ёмони мени гиёҳванд дейишгани. Яхши билмаган кишиси ҳақида туҳмат гаплар тарқатадиганларга инсоф берсин.\nОдамлар билан суҳбатда самимийликни қадрлайман. Шу сабаб менга ёлғон гапиришаётганини тезда англаб оламан. Бундан ташқари, ёлғончиларни ташқи кўриниши ҳам уни фош этиб қўяди. Мени алдаган инсон билан урушиб, гап талашиб ўтирмайман. Унинг қандайлигини билганимдан сўнг, индамай алоқани узаман.\nАйбим учун кечирим сўраш мен учун қийинчилик туғдирмайди. Беайб инсоннинг ўзи йўқ. Ҳеч ким идеал эмас, билиб-билмай хато қилишимиз мумкин. Лекин кимдир нотўғри иш қилса, уни кўра-била туриб жим туролмайман, ўша инсон хафа бўлса ҳам айбини айтаман. Аммо бундай пайтда сўрамайман. Чунки, мен ноўрин гапирмаган бўламан-да...\nЁмон кўрган савол.\n"Нега сизга фақат салбий қаҳрамонларнинг ролини беришади?”, деган саволни ёмон кўраман. Чунки бу саволга ҳар бир интервьюдан жавоб берганман. Қайта-қайта сўрашгани билан жавобим ўзгармайди-ку.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 273 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Бир томонда қарз, иккинчи томонда халқ. Ҳукумат “олтин ўрталик”ни топиши керак | Qalampir.uz\nБир томонда қарз, иккинчи томонда халқ. Ҳукумат “олтин ўрталик”ни топиши керак\nИнтервью\t03 Апрель 15:19 13368\nИнсон бой бўлди ва хотиржамлигини йўқотди. Бугун бунинг яққол мисолини АҚШ ва Европа мамлакатларида кўриш мумкин. Ўзбекистон Ҳукумати эса ривожланиш борасида “олтин ўрталик”ни топиши ва пул учун қадриятларни қурбон қилмаслиги керак. Бу ҳақда Ўзбекистон Республикаси Олий Мажлис Қонунчилик палатаси спикерининг ўринбосари – “Миллий тикланиш” демократик партияси раҳбари Алишер Қодиров QALAMPIR.UZ раҳбари Қамариддин Шайхов билан суҳбатда маълум қилди.\n“Охирги 20-30 йилнинг ичида бутун дунёдаги сиёсий жараёнларга эътибор берсангиз, консерватив ғоялар устуворликка эга бўлаётганини кўришингиз мумкин. Бугун инсоният шуни тушуниб етдики, ривожланиш учун қадриятларни қурбон қилмаслик керак. АҚШ дейсизми, ёки Европа мамлакатларида бугун инсон билан боғлиқ инқирозлар жуда кўп. Инсон бой бўлди, лекин хотиржамлигини, туб қадриятларини йўқотиб қўйди. Энг ривожланган Европа бугун оила институтининг инқирозини бошдан кечирмоқда. АҚШда ҳам қандай муаммолар бўлаётганини ҳаммамиз кўриб турибмиз”, дейди Қодиров.\nСўнгги йилларда Ўзбекистоннинг хорижий мамлакатлар, халқаро молиявий ташкилотлар ва банклар билан мулоқоти кенгаймоқда. Мамлакатнинг ташқи қарзи эса аллақачон 33,8 миллиардга етган. Халқаро молиявий ташкилотлар эса қарз ва кредитларнинг сарфланиши доимий равишда назорат қилиб боради ва демократия, сўз эркинлиги, инсон ҳуқуқлари мавжуд ҳолати бўйича хулосалар киритиб борувчи ташкилотларнинг баёнотига қулоқ тутади. Булардан бири “Human Rights Watch” халқаро инсон ҳуқуқлари ташкилоти. У яқинда расмий Тошкентга мамлакат Жиноят кодексидан бесоқолбозликка оид моддани чиқариб юборишни сўраб иккита мурожаат йўллади. Табиий равишда бу мамлакат аҳолисининг эътирозига сабаб бўлди. Хўш, Ҳукумат бундай вазиятларда қандай йўл тутиши керак? Бир тарафда халқ, иккинчи тарафда қарз ва халқаро ташкилотларнинг талаблари. Алишер Қодиров бу ҳақда шундай дейди:\n“Жаҳон ҳамжамияти, халқаро институтлар иқтисодий талаблар қўйиши, инвестицияларни маълум талаблар асосида амалга ошириши қадриятларни қурбон қилишга арзимайди. Тўғри, ривожланиш учун “олтин ўрталик”ни топишга мажбурмиз. Ва ҳокимиятнинг олдида турган энг оғир ва мураккаб дилемма ҳам айнан шундан иборат. Халқ ҳеч қачон қадриятларимга зид иш қил, яъни “ота-боболарим тутган йўлдан воз кеч ва эвазига мана бу нарсани олиб кел”, деган талаб билан ҳокимиятни сайламайди. Халқ бугунги ҳокимиятга ишонч билдирганда ана шундай мураккаб шароитларда “олтик ўрталик”ни топиш, яъни ҳам инвестицияларни жалб қилиш, ҳам Ўзбекистонни ривожлантириш, ҳам қадриятларни авайлаб-асраш, халқимиз учун қулай бўлган яшаш шароитини яратиш масаласини илгари сурган”.\nЎзбекистон жамияти бугун бутун дунёда юзага келаётган муаммоларга қачондир учраши табиий эди ва муаммоларни жамиятга ҳеч ким филтрлаб бермайди. Аксинча, одамларнинг ўзи жипслашиши, тоқатли ва конструктив мулоқотга очиқ бўлиши керак. Қодиров бу ҳақда гапираркан, ҳинд сиёсатчиси Маҳатма Гандининг сўзларини эслайди.\n“Бугун атрофда ўз манфаати учун курашиб ётган уюшмаларнинг ҳаракатлари ичидан мамлакат ва халқ манфаатини суғуриб чиқа олиш осон эмас ва жуда катта куч талаб қиладиган масала. Бугунги кунда Ўзбекистон шу жараёнга киряпти. Гандининг гапини такрор ва такрор эслайман: ойнани очганингизда фақатгина тоза ҳаво кирмайди, ҳавога қўшилиб чанг-тўзон ҳам кириб келади. Биз бугун ойнани очдик. Бир неча йиллар давомида ойнани ёпиб ўтирдик. Оқибатда ҳаво ҳам кирмади. Бугун эса ўзгаришлар бўляпти ва бу ўзгаришлар билан бирга провокатив, ғараз мақсадлар ҳам киради. Бу жараён табиий ва буни биз учун ҳеч ким филтрлаб бермас эди. Энди бунинг ечими битта: биз жамият сифатида шаклланишимиз керак. Бизда ахборот, мафкуравий ва қадриятларни ҳимоя қилиш иммунитети шаклланиши керак. Азалий қадриятларимиз ривожланишимизнинг пойдевори бўлиши учун бир халқ бўла олишимиз, тарқоқ бўлмай, умумий мақсад йўлида бирлашишимиз шарт. Бугун мана шундай жамиятлар ютяпти”, дейди Қодиров.\n16 Май 18:50 53624\n16 Май 08:58 45410\n16 Май 17:51 44543\n17 Май 16:42 31360\n16 Май 09:56 26046


7 август куни кутилаётган об-ҳаво маълумоти\nТошкент шаҳри. Республика Гидрометеорология марказининг хабар беришича, 7 август куни пойтахтда ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 24-26 даража, кундузи 41-43 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 31-36 даража иссиқ бўлади.\nБухоро ва Навоий вилояти. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 23-28 даража, кундузи 38-43 даража, чўл ҳудудларнинг баъзи жойларида 44-45 даража иссиққача бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 22-27 даража, кундузи 38-43 даража иссиқ бўлади.\nҚашқадарё ва Сурхондарё вилояти. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 23-28 даража, кундузи 38-43 даража, баъзи жойларда 44-45 даража иссиққача бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 20-25 даража, кундузи 36-41 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 15-20 даража илиқ, кундузи 29-34 даража иссиқ бўлади.\n24 август куни кутилаётган об-ҳаво маълумоти


БИЛИБ-БИЛМАЙ САБОҚ БЕРМАНГ - AUZ.UZ\nБИЛИБ-БИЛМАЙ САБОҚ БЕРМАНГ\nҲафтанинг жума кунида чор-атрофимиздаги кишилар бир-бирларини муборак кун билан қутлаётганига гувоҳ бўласиз. Жомъемасжидларида намоз фарзини адо этишга бораётган оқсоқолларнинг юз-кўзларидан нур ёғилади. Бу мамлакатимизда диний бағрикенгликка асосланган оқилона ва одилона сиёсат олиб борилаётганлигидан далолатдир. Илгари кўплар учун армон бўлган Ҳаж ва Умра зиёратлари, қутлуғ Каъба дийдорига мушарраф бўлишдек саодат бугун оддий ҳақиқатга айланиб қолди. Халқимизнинг тафаккур чаманида Қуръон мусобақаларини ташкил этишдек хайрли ҳаракат юз очди. Мамлакатимизда ўрта махсусдиний таълим муассасалари, пойтахтимиздаИслом академияси фаолият юритяпти.\nАммо... мана шундай ибодат эркинлиги, дунёвий ва диний билим олиш имкониятлари қарор топган юртимизда гурунч орасидаги курмакдек айрим ноқонуний хатти-ҳаракатлар учраб турганлигиачинарли, албатта. Айрим кимсалар ҳали муқаддас динимиз илмлари борасида етарлича тасаввур ва тафаккурга эга бўлмай туриб, муллаликни даъво қиладилар.\nҲар бир хатти-ҳаракатнинг ўзига яраша талаблари, тартиб-тамойиллари борлигини биласиз. Қолаверса, барчамиз жамиятимизда қарор топган қонунларга риоя этмоғимиз шарт. Хонадонлари ёхуд ҳужраларда«диний сабоқ бераман» дея ёшларни, айрим ҳолларда аёлларни эргаштириб, ўзи чаламулла бўлатуриб, мударрисликни даъво қиладиган шахслар ҳам учраб турибди.\nЖалақудуқ туманининг Ёрқишлоқ маҳалласидаги Назокатли кўчасида яшовчи Мунтазамжон Азимов айни навқирон 41 ёшда. Махсус диний маълумоти ҳақида тегишли рухсатномаси йўқ. Хонадонида ҳудудда яшовчи мактаб ўқувчиларини атрофига чорлади. Эрталаб соат 6 дан 7 га қадар диний таълимотдан «сабоқ» беришга киришди. Шу туманнинг Намуна маҳалласи, Намуна кўчасида яшовчи Хурихон Кавланованинг беш нафар фарзанди бор. Ўзи иккинчи гуруҳ ногирони, нафақада. Ўрта махсус маълумотга эга бўлган бу аёл таталаб ўрганган «билим» ларини бошқаларга «ўргатиш» ҳаракатига тушиб қолди.\nБундай йўналишда сабоқ бериш учун, аввало, махсус диний маълумот бўлиши керак. Шунингдек, диний ташкилот бошқаруви марказий органининг рухсати ҳам талаб қилинади. Ўзбошимчалик билан бериладиган таълимотга асосланган ноқонуний ҳаракат учун энг кам иш ҳақининг беш бараваридан ўн бараваригача миқдорида жарима солиш ёки ўн беш суткагача маъмурий қамоқ жазоси тайинланади. Суд ҳуқуқбузарлар М. Азимов ва Х. Кавлановаларга жазо тайинлашда уларнинг шахси, қилмишларидан қаттиқ пушаймонлиги, моддий аҳволи, яшаш жойидан берилган тавсифномаларни ҳисобга олиб, ҳар бирига энг кам ойлик иш ҳақининг бир баравари миқдорида жарима жазоси белгилади.\nЗамонамизнинг буюк мутафаккири Абдулла Авлоний: «Тарбия биз учун ё ҳаёт, ё мамот, ё нажот, ё ҳалокат, ё саодат, ё фалокат масаласидир», дея бежиз айтмаган. Ножўя қўйилган қадам, билиб-билмай берилган сабоқ маърифатни жаҳолатга айлантириб қўйиши мумкинлигини наҳотки тушунмаймиз?


«Капитал бозорни ривожлантириш учун хусусий мулк ҳуқуқини тўла кафолатлаш лозим». Агентлик директори билан интервью\nЎзбекистонда капитал бозори қай шароитлар билан ривожланмоқда? Капитал бозор деганда қандай тушунча пайдо бўлади? Уни келажакда қандай тасаввур этамиз?\nАна шу масалалар юзасидан Капитал бозорини ривожлантириш агентлиги директори Отабек Назиров Kun.uz'га берган эксклюзив интервьюсида ўз мулоҳазасини билдирди.\n— Агентликни бошқариб турган биринчи раҳбар сифатида айтингчи, мазкур тузилмани ташкил этиш ғояси қандай пайдо бўлган? Ўзбекистонда ушбу бозорни ривожлантириш учун қандай муҳим талаблар шаклланганди?\n— Капитал бозорини ривожлантириш агентлигини ташкил этилишида сабаблардан бири — ушбу соҳада Ўзбекистонда мустақил регулятор керак эди. Унинг асосий вазифаларидан бири капитал бозори қоидалари, ушбу йўналишда тартибни ўрнатиш бўлса, бундан ташқари маҳаллий сармоядор, фуқаро инвесторларга имконият бериб, акцияларни сотиб олиш эвазига иқтисодиётда қўшимча молиялаштириш манбаларини шакллантиришдан иборат.\nАгентлик ташкил этилгунга қадар, Давлат рақобат қўмитаси ҳузурида Қимматли қоғозлар бозорини мувофиқлаштириш ва ривожлантириш маркази фаолият юритиб келган. Қўмита тугатилиб, унинг негизида учта мустақил орган: Давлат активларини бошқариш агентлиги, Монополияга қарши кураш давлат қўмитаси ва Капитал бозорини ривожлантириш агентлиги.\nКапитал бозори ҳолатини таҳлил этсак, Ўзбекистон иқтисодиёти асосан кредитлар орқали молиялаштирилган. Бизнинг биринчи вазифамиз шуки, капитал бозорни банк капитализациясининг ярмига тенг бўлган даражада ривожлантириб, унинг сифатини ошириш керак.\n— Молиялаштириш кредит кўринишида банклар томонидан амалга оширилаётганини таъкидлаяпсиз. Аслида капитал бозори қандай бўлиши керак?\n— Дунёда капитал бозорни ривожлантириш бўйича ҳар хил моделлар мавжуд. Булар орасида англо-саксон тизими жуда машҳур ҳисобланади. Нью-Йорк, Лондон, Ҳонгконг каби капитал бозорлари ушбу моделда фаолият олиб бораётган илғорлар саналади. Бу моделга мувофиқ, иқтисодиётни молиялаштириш манбаларининг деярли ярми шу бозорларда шаклланади. Мисол учун, АҚШда қимматли қоғозлар бозорида капитализация 30 триллион долларга яқин бўлиб, бу мамлакат ЯИМ (тахминан 19 триллион доллар) суммасидан анча баланд.\nЎзбекистонда эса ЯИМ тахминан 400 триллион сўм ёки 50 миллиард долларга яқин. Капитал бозордаги эркин маблағ айланмаси ЯИМнинг 0,5 фоизига ҳам тенг эмас. Мамлакатда бу борада жуда катта салоҳият мавжудлигини исботлайди. Яъни инвестицияларни акциялар, облигация орқали жамлашга имкониятимиз бор.\nТасаввур қилинг, бир корхона шартли балансга (актив ва пассивлари) эга, дейлик. Ҳар бир тадбиркор ишини ривожлантириш ё бошлаш учун қўшимча пул жалб этиши керак. Кўпинча бу пул корхона раҳбари, бизнес эгасининг пули бўлади, бошқа ҳолатларда пул қарзга олинади. Кредит линиялар орқали молиялаштириш манбасини топиш яхши ривожланяпти, аммо бизнесда шерикчилик жамиятимизда оммалашмади. Ҳамкорлар орқали шахсий бизнесга кўпроқ маблағ жалб этиш масаласи яхши ривожланмади.\nКапитал бозорини ривожлантириш агентлиги директори Атабек Назиров\nОблигациялар орқали маблағ жалб этиш ҳам манбаларни турфа хил кўпайтиришнинг бир усули. Кредитдан фарқли равишда, гаровга мулк қўймай, мажбуриятсиз облигация пуллари жалб этилади. Бонд эгалари эса уни олди-сотди амалиётида қўллаши мумкин. Масалан, бирор давлат бондларини харид қилиб, уни бозорда сотиб юбориш ҳам мумкин. Бунда ликвидлик масаласи юқори рол ўйнайди. Инвестор исталган пайт маблағларни бўшатиб олиш имкониятига эга бўлиши зарур. Банк тизимида бу шароит бор: депозитга қўйилган маблағни ечиб олишингиз, уни қайтариб олишингиз мумкин.\nБиз ҳам бозорда шу имкониятни бошқа иштирокчиларга тақдим этишимиз керак. Ликвидлик даражаси ўсишида эса ҳажмга қаралади.\nБундан ташқари бозорда профессионал ўртакашлар, агентлар фаолияти талаб этилади. Афсуски, биз каби ривожланаётган давлатларда шундай имкониятлар ҳали кенг эмас. Бозор қанчалик катта бўлса, ҳамма ўз товарини ўша ерда сотишга қизиқади. Мисол учун, рўзғорни тўлдиришга отланган уй бекаси ҳам кичкина бозорга бормайди. Имконият бўйича катта бозор афзал кўрилади. У ерда талаб ва таклиф шартлари қулай бўлиши мумкин. Капитал бозори характери ҳам шундай ривожланади.\nБиз бозорни ривожлантирмоқчи бўлсак, мувофиқ келадиган моделни танлаш зарур. Бунда глобал ва тайёр инфратузилмага қўшилиб, киришиб кетиш мумкин. Иккинчи йўлни танласак, маҳаллий ва миллий бозорни ривожлантириш устида иш олиб бориш керак. Булардан фарқли равишда, учинчи йўл ҳам мавжуд: дунё инфратузилмасига қўшилиб, бир вақтнинг ўзида маҳаллий шароитларни соддалаштириб бориш орқали маҳаллий инвестиция оқимини пайдо қилиш мумкин.\nКапитал бозори ўз номи билан капитализм тарафдори, бу — хусусий мулк. Инвесторлар ҳуқуқларини ҳимоя қилиш учун тўла кафолат берилиши лозим.\nАгар ҳукумат ўзи томондан капитал бозор ишига қўшилиб, тўсиқлар пайдо қилса, хусусий инвесторлар бу бозорга ишонмайди. Қатъий қарор қилиш керак, шунга тайёрмизми, деган саволга жавоб бериш ҳам керак.\nКапитал бозорини ривожлантириш агентлиги директори билан суҳбат давомида бозор хусусиятлари, агентликнинг келгуси режалари, соҳадаги тўсиқ ва масалалар ҳақида батафсил маълумот берилган. Ушбу интервьюни тўлиқ шаклда ҳавола орқали томоша қилишингиз мумкин.


Қиличбек Мадалиев дунёнинг турли ерларида қўли қонга ботган ўзбекларга мурожаат қилди (Видео) - Darakchi\nҚиличбек Мадалиев дунёнинг турли ерларида қўли қонга ботган ўзбекларга мурожаат қилди (Видео)\nШОУ-БИЗНЕС 20.06.2017, 10:59\nТеглар: Хонанда, Клип, Террор\nТеррорчилик ҳаракатларининг ижрочилари қаторида миллатимизга мансуб кимсалар\nБугун дунёнинг қатор мамлакатларида содир бўлаётган мудҳиш воқеалар, уларнинг баъзиларида ўзбек миллатига мансуб кишиларнинг иштироки барчани ҳавотирга солмоқда. Ана шундай бир вақтда хонанда Қиличбек Мадалиев томонидан куйланган мазкур тарона тингловчиларнинг айни юрагига етиб бориши табиий.\n“Ўзбек эмас…” — ушбу муаммони айнан ушбу тарона орқали куйга солишга қарор қилди.\nҚўшиқ Қиличбек Мадалиевнинг шундай сўзлари билан бошланади:\n“Сўнгги вақтларда дунёнинг турли жойларида содир этилаётган қўпорувчилик ижрочилари ўзбек миллатига мансуб, деган хабарлар юрагимни вайрон қилмоқда. Гапирмангиз, эшитмайман, ёлғон бари, қўли қонга ботган бўлса ўзбек эмас...”\nҲа, дарҳақиқат азал-азалдан бағри кенг сифатида эътироф этиб келинган ўзбек халқи томонидан бундай разилликларнинг амалга оширилишини ҳеч бир сабаб ва баҳоналар билан оқлаб бўлмайди.\nПрезидентимиз Шавкат Мирзиёев "Ижтимоий барқарорликни таъминлаш, муқаддас динимизнинг софлигини асраш – давр талаби" мавзусидаги анжуманда сўзлаган нутқида ушбу мавзуга тўхталар экан қуйидаги фикрларни билдириб ўтди:\n“Кейинги пайтда турли мамлакатларда содир этилаётган террорчилик ҳаракатларининг ижрочилари қаторида миллатимизга мансуб кимсалар ҳам борлиги халқимизда афсус ва надомат уйғотмоқда.\nҲозирги вақтда ёшлар, айниқса, чет элда ишлаб, ҳалол меҳнат билан даромад топаман, деб юрган фуқароларимиз терроризм ва экстремизм чангалига тушиб қолмаслиги учун биз барча чораларни кўряпмиз”.\nХонанда томонидан куйланган “Ўзбек эмас...” таронаси ҳам бундай манфур йўлга кириб қолган ва жар ёқасида турган юртдошларимизни қайтаришга оз бўлсада хизмат қилса ажаб эмас. Зеро, санъат инсон қалбига етиб борадиган энг кучли қуроллардан бири саналади.\nҚўшиқ сўзлари Ўлмасбек Самарқандий, мусиқаси Абзал Хусанов қаламига мансу. Қўшиққа видео Илҳом Юсуф томонидан суратга олинган.\nҚуйида қўшиқ тинглаб, ўзингиз баҳо беринг!